text:
Bugiri
Sheikh Abdul-Jawadu Ssentugga ng'ali mu ka kiliniki mwebaasooka okumutuusuza nga yakakubwa amasasi.
Bya MUSA BALIKOOWA
Abasiraamu boogedde ebikankana olwa Imaamu era Sheikh Abdul-Jawadu Ssentugga eyakubiddwa amasasi n’attibwa mu kiro ekyakeesezza eggulo, nga waakayita ennaku 27 zokka nga mu kitundu kye kimu battiddewo Imaamu eyakubwa amasasi ng’ava okusaaza.
Sheikh Ssentugga abadde Imaamu w’omuzikiti gw’e Namayemba oguyitibwa Masjid Salafu mu disitulikiti y’e Bugiri naye baamuteeze ava kusaaza ne bamukuba amasasi 3 ne bamuleka mu kitaba ky’omusaayi ne badduka. Yatwaliddwa mu ddwaaliro ekkulu ery’e Jinja wabula n’afa nga yaakatuusibwayo.
Ono ye Imaamu owookubiri okukubwa amasasi mu disitulikiti y’e Bugiri ng’eyasooka, Sheikh Yunusu Abubaker Madangu yakubwa amasasi mu kiro ekyakeesa Iddi al Fitri nga August 18, 2012 bwe yali ava okusaazisa era ne munne gwe yali naye Muhammad Maganda n’akubwa essasi mu mumiro n’atwalibwa e Mulago okujjanjabwa.
Sheikh Abdu Karim Ssentamu ow’oku muzikiti gw’oku William ye Imaamu eyasooka okukubwa amasasi n’attibwa nga April 21 ng’ava okusomesa eby’eddiini.
BYE BAFAANANYA:
1 Bonna baaliko abayeekera mu kibiina kya ADF era Madangu ne Ssentugga baamala emyaka 7 e Luzira wabula ne bayimbulwa ku kisonyiwo kya gavumenti. Oluvannyuma lwa Sheikh Ssentamu okuttibwa, Pulezidenti Museveni yagamba nti yali akyawuliziganya ne Jamiru Mukulu akulira ADF gwe yali yakolaganako naye e Buseruka.
2 Ku nfunda zonsatule, ababasse babadde bajjira ku bodaboda era olumala okubakuba amasasi nga balinnya bodaboda zaabwe nga babulawo.
3 Bonsatule babateega bava mu Mizikiti wakati w’essaawa 2:00 ne 3:30 ez’ekiro era obujulizi obukung’aanyiziddwa bulaga nti babeera babamanyi bulungi nga kirabika bamaze akabanga nga babalinnya kagere.
4 Abatambulira ku boda babeera babiri; nga kuno kuliko abeera agivuga, n’oyo abuukako n’akuba amasasi mu kifuba oba ku mutwe.
We battidde Sheikh Ssentugga weesudde kiromita 6 okuva mu kabuga era yasenga ku kitundu kino mu 2002 nga yaakayimbulwa e Luzira n’asalawo okuva e Bugoyoozi mu Ggombolola y’e Kapianga mu disitulikiti y’e Bugiri gye yasooka okubeera.
BAKAAYANIDDE MU KUZIIKA
Sheikh Ssentugga abadde yatandikawo edduuka mu kabuga k’e Namayemba era alese nnamwandu n’abaana mukaaga.
Omulambo olwaguggye mu ddwaaliro e Jinja ne baguziika ku Musigiti gwaabwe omukulu oguli mu kibuga Bugiri gye yaziikiddwa wakati mu kuwaanyisaganya ebisongovu n’aboolugandalwe ababadde baagala aziikibwe gy’azaalwa e Bugoyoozi.
Omumyuuka w’akulira bambega ba Poliisi mu disitulikiti y’e Bugiri Ssaalongo James Lubambo yagambye nti poliisi ekola butaweera okuzuula abasse ba Imaamu ababiri ab’e Bugiri mu bbanga eritannaweza na mwezi.


c: text/html

text:
MARTIN Kasule, omutuuze ewa Zzana yali alembekera mu nkoko, kyokka mu kwekalakaasa kwa ‘Walk to work’ omwaka oguwedde, agamba nti poliisi yakuba omukka ogubalagala mu nkoko ze era 700 ne zifa. Wayise omwaka gumu nga Kasule atambula ku poliisi bamuliyirire era KALONDOOZI WA BUKEDDE alaga lwaki lipoota ya poliisi eyakolebwa yali kiguumaaza ng’ayinza obutaliyirirwa!
OKWEKALAKAASA kw’okutambuza ebigere okwa ‘Walk to work’, kwaleka bangi nga banyiga biwundu nga n’okutuuka kati tebiwonanga!
Martin Kasule amanyiddwa nga ‘Afuga’, omutuuze w’e Zzana mu Lufuka zooni yafiirwa enkoko z’amagi 700, oluvannyuma lwa poliisi okuziwandagazaamu obukebe bw’omukka ogubalagala ne zikunkumuka kumpi kuggwaawo.
Kasule agamba nti nga 29/04/2011 oluvannyuma lw’omuserikale wa poliisi eyali mu ngoye za bulijjo eyategeerekeka nga Arinaitwe, okukoona endabirwamu ya mmotoka ya Col. Kiiza Besigye n’amufuuyira omukka ogubalagala, enkeera olugambo lwayita nti Besigye yali afudde abantu ne batandika okwekalakaasa.
TTIYAGAASI MU NKOKO ZA KASULE
Zaali ssaawa nga 4:00 ez’oku makya ng’abantu batandise okugenda ku mirimu gyabwe, wabula abaali bagenze mu kibuga okukola baatandika okudda nga bagamba nti kibooko enyooka eyo temanyi ssaalumanya ne nnaalumanya!
Baatutegeeza nti waaliwo olugambo olwali lutambula nti Col. Besigye yali afudde oluvannyuma lw’okumufuuyira omukka ogubalagala. Mu ddakiika ntono nnyo, kapangali za poliisi zaatandika okuwandagaza amasasi, omukka ogubalagala n’okukuba abantu.
Ffenna tweggalira mu mayumba, naye waliwo abavubuka abaddukira mu kifulukwa, abaserikale ne babasuulamu akakebe k’omukka ogubalagala ate ne babasibiramu. Okugenda okubaggulira ng’abamu bazirise.
Ng’omulunzi, omutima gwankubira ku nkoko zange ezaali zisoba mu 1,000, era ng’enda okuzituukako nga zonna zigwa bugwi eri kubanga mu kukuba omukka waliwo akakebe akaagwira ddala mu kiyumba kyazo ne guzigendamu.
Nakubira omusawo gwe nkozesa okuzijjanjaba Dr. Margaret Namusoke eyampa amagezi okusooka nkyuse amazzi agalimu oluvannyuma lw’eddakiika 30 nteekemu amalala agalimu ‘glucose’ nange kye nakola era ne zirabika ng’ezitereera kyokka zaagenda mu maaso n’okufa.
Wadde ng’abaserikale bano baali bakambwe nnyo era nga buli abasala mu maaso baali bamukuba, naguma ne nnumba eyali abakulira ne mutegeeza kye baali bakoze kyokka n’amboggolera nga bw’ang’amba nti, “Osobola okundaga akubye omukka mu nkoko zo? Nva mu maaso!”
Nnali sikyalina kya kukola okuggyako okutambula mmuviire sikulwa ng’ate nange ankuba!
Enkoko zange zaafa ntunuulira ntunuulire era omwami omu Ronald Sserugo ye yazitwalanga n’azifumbira embwa ze.
Kasule yagenda mu bamawulire, teyajja gye tuli - Poliisi
KASULE AGAMBA:
NGA tukyesansabaga Ssentebe w’ekyalo Ssaalongo Francis Musoke yajja n’alaba ekyali kituuse ku nkoko zange. Mu kiseera kino nange natandika okwewulira obubi olw’omukka guno era nassibwako eccupa kyokka nasaba omusawo aginteereko awaka nga bwe ndabirira enkoko zange.
Nga wayiseewo ennaku nnya nakubira omuduumizi wa Poliisi, Gen. Kale Kayihura n’angamba nti agenda kusindika abaserikale banoonyereze n’oluvannyuma bamuwe lipooti kw’anaasinziira okusalawo eky’okukola.
Bwe nadda eka nayita abamawulire ga Bukedde aga Agataliiko Nfuufu’ ne balaga ekyatuuka ku nkoko zange nga zifa nga 09/05/2011. Enkeera nakubira Gen. Kayihura ssimu kyokka n’annyombesa nti lwaki nayise abamawulire ng’ate ensonga namaze okuzimutwalira? Yantegeeza okukwagatana n’omwogezi wa poliisi Muky. Nabakooba annyambe okundaga engeri y’okukwatamu ensonga zino.
Muky. Nabakooba n’antegeeza nti ensonga yali agenda kuzitambuza era nga mu bwangu abaserikale baali baakuggya okukola okunoonyereza.
Omwezi gwa June nga guggwaako nafuna ssimu okuva ku kitebe kya Poliisi ekwasisa empisa (PSU) e Bukoto ne bantegeeza okugendayo mbannyonnyole ensonga zange era nagendayo enkeera ne bansuubiza okujja nabo bakole okunoonyereza okusingawo.
Oluvannyuma lwa wiiki bbiri, abasajja bana (bambega) nga bakulembeddwaamu Mw. Isaac Mugisha bajja ne mbatwala ku buli yalabako ng’enkoko zange zifa ne bawa obujulizi. Wabula ekyanneewuunyisa baagaana okugenda okubuuza Ssentebe wa LC1 nga bagamba nti baali bakooye nga n’obujulizi bwe baali bafunye bwali bubamala. Bwe nababuuza ekiddirira nga bamalirizza, bantegeeza nti bajja kuntegeeza nga lipoota ewedde.
Lipoota ya Poliisi
Mu lipoota ya poliisi eyafuluma nga August 23 2011, era eriko omukono gwa DIP Isaac Mugisha yalaga nti wadde ennyumba ya Kasule n’ekiyumba ky’enkoko biri mmita 10 okuva ku luguudo lw’e Ntebe; era nga ttiyagaasi ayinza okuba nga yakubibwa n’akosa enkoko, kizibu okumanya oba ye yazitta!
Mu lipoota, DIP Mugisha agamba nti wadde omusawo yalaga nti ttiyagaasi ye yatta enkoko, kizibu okukakasa obutuufu bw’ebigambo by’omusawo.
“Kizibu okukakasa nti akakebe ka ttiyagaasi akaggyibwa mu nkoko nti poliisi ye yakakasukamu oba tebaakalonda ku kkubo ne bakasuula mu nkoko!
Ate Kasule ebintu yabiwaaba mu mawulire, ffe twagenda okutuukayo ng’obujulizi bwasaanawo dda. Ekirala teyasonga ku ani yakasuka ttiyaggaasi, n’olwekyo tewali bujulizi bw’aba ayagala agende awaabe,” Mugisha bwe yawandiika.
Kasule agamba nti mu mwezi gwa September, yakubira Mw. Mugisha n’amutegeeza nti lipooti yali emaze okufuluma nti yali mu kitongole ky’amateeka gye nagenda ne nfuna kkopi ku lipoota eno.
Lipoota yali eranga nti poliisi yali erina okubaako engeri gy’e nnyambamu okundiyirira enkoko zange ze nafiirwa olw’ebikolwa byayo era nga singa eremererwa nsobola okugenda mu kkooti okusobola okufuna obwenkanya.
Nga mmaze okufuna lipooti nakubira Gen. Kale Kayihura nang’amba nkolagane n’avunaanyizibwa ku kumuteekerateekera abantu b’alina okusisinkana antegekere olusisinkana kyokka okuva mu kiseera ekyo buli lwe njogera ne gwe bansindikako ankambuwalira nti, ‘Ggwe buli omu wano amanyi ensonga zo tewali lwaki kikwetaagisa okulaba IGP!’.
Ate bwe nkubira Gen. Kayihura ang’amba ndabe amutegekera b’alina okusisinkana nsobole okumulaba akole ku nsonga zange. Wano amagezi we ganneesibidde!

robotstxt: allowed

filter: keep


text:
Kampala
Bya Henry Ssennyondo
ABAANA babiri babuze ku bazadde baabwe okuva mu bitundu by’e Katwe ne Masajja.
Nusula Nannyange (10) asoma P.4 mu ssomero lya Shepard Nursery & Primary e Kibuye ye yabuze ku bazadde be: Muky. Florence Nassejje ne Alidi Ssennyange abatuuze mu Muwonge Zooni e Katwe I Parish.
Basabye abalabako akube ku ssimu: 0752-572006 oba 0772344957. Bagguddewo omusango ku poliisi e Katwe oguli ku fayiro nnamba SD Ref: 28/28/11/2011.
Omwana omulala Vivian Nanyanzi (5) yabuze ku kitaawe, Ronald Kabanda omutuuze mu Ndikuttamadda-Masajja ku lw’e Busaabala. Nanyanzi abadde abeera ne nnyina omuto, Jackie Atugonza.
Amulabyeko akube ku ssimu eno, 0752-273856. Fayiro y’okubula kw’omwana ono eri nnamba SD Ref: 997/29/11/2011.


text:
Wayini naddala omumyufu akola kinene ku kusala amasavu omuntu n’awona okugejjulukuka n’asigala ng’alabika bulungi. Alimu ekirungo ekiyamba okusala amasavu agandibadde gasigala mu mubiri okugezza omuntu, naddala ku bakazi.
Ayamba n’okugoba endwadde ezirumba abantu naddala mu biseera mwe bakaddiyira. Singa omuntu alina obulwadde bw’omutima anywaayo ku wayini omumyufu, akola kinene mu kugukkakkanya.
Ekirala akuuma obwongo nga busaza kimu naddala ng’onywedde ow’ekigero. Ng’oggyeeko wayini, waliwo ebintu ebirala ebiyamba okusala emyaka.
Okunywa amazzi agawera buli lunaku kiyamba omubiri okulabika obulungi nga gulimu amazzi agamala ne gutasiiwuuka. Ebyokulya ng’ebibala n’enva endiirwa nabyo bikulu okukuuma omuntu ng’alabika bulungi ebbanga lyonna.
Dduyiro naye akola nnyo okukuuma omubiri n’osigala ng’otambula n’omulembe.


text:
Kampala
Ronald Ndawula ng’ali ku biggya bya kitaawe Genze e Kitaasa Bukomansimbi. Wano ng’ali ne mutabani we
Bya HASIFAH NAAVA
“OMUZIMU gwa taata gunninnyisizza ennyonyi kipayoppayo ne nzira ku butaka sikulwa nga bye ntakabanidde emyaka 10 bifa ttogge,” bwatyo Ronald Ndawula, 34, nkubakyeyo e South Afrika bw’atandika okunyumya ku ngeri ekyeyo bwe kibadde kimulemeredde olw’omuzimu gwa kitaawe ogutamuganya kwebaka ku tulo.
Kitaawe Gerald Genza yafa emyaka ebiri egiyise era Ndawula teyamuziikako wadde okukomawo alime ku biggya okutuusa omuzimu lwe gumuleese nga nabugi si mufungize.
Bwe namala okukuguka mu kugereka ebisale n’entambula z’ennyonyi mu International Institute of Shipping and Management ku Mwanga II mu Kampala, nanoonya emirimu ne gibula kwe kwegatta ku Pride Band eyali ekulirwa Bakayimbira. Mu 2003 nagenda e South Afrika okwongera okusoma era eno nneegatta ku East London College ne nkuguka mu byamawulire.
Mu 2004 nga mmaze okusoma, nafuna omulimu ku leediyo eyitibwa Graff/ net eno gye nava ne ntandika okuzannya firimu. Natandikawo ekibiina ekiyitibwa Moon and Earth Filming Industry nga muno mulimu Bannayuganda abali e Sausi nga Jonathan Kisitu, Lydia Mirembe, Sadiq Sumayah n’abalala.
Tetuzannya ffekka kuba tulinamu aba South Afrika ne Bannaghana. Tuzannye firimu nnyingi omuli Agreement, Kirimuttu, Ziribasanga, Life, era nga we twogerera twatandise okuzannya firimu z’obutundutundu nga tuteekateeka kuzitongoleza wano mu Uganda. Nga bw’omanyi eby’ekyeyo tebiba byangu, buli kaseera oba mu kuyiiya bw’obaawo.
Emyaka 10 gye mmaze e South Afrika nafunayo omukyala n’abaana era nga mbadde ebbanga eryo lyonna siddangako ka. Mu 2010 kitange Gerald Genza yafa naye saasobola kudda kumuziika kuba nali siyimiridde bulungi mu nsawo. Emyezi esatu egiyise natandise okufuna ebirooto ebizibu nga kitange agamba nti, ‘Ggwe mutabani wange omukulu, oli eno tewanziika na kunziika, kati oli eno nze ndi eri.’ Kino kyanzijira okumala wiiki bbiri nga buli lwe nteeka omutwe wansi ng’ayogera olwo nga mpawamuka.
Kino kyammalako emirembe ne mba nga ku mulimu bye nkola tebikyajja. Nabadde ndi awo nga bakama bange bampita ne bampa oluwummula lwe saasabye era wano nasitukiddemu nzije nnime ebiggya bya kitange awummule mirembe. Okuva bwe natuuse ne nnima ku taata kati omutima gundi wamu, mmanyi nti kati nnaafuna ku tulo.
Ronald Ndawulan’abaana be e South Afrika.
Ndawula wakati ye kitaawe omuto Sserwadda ne mwanyina Christine Nalwadda.
Mukyala wa Ndawula Zanele Yako ne mutabani waabwe.


text:
Kampala
Abantu bangi beyambisa embwa mu ku kuuma amaka gaabwe.
Bya FRED KAYONGO
Eby’okwerinda bifuuse ensonga ku bantu abazimba amaka olw’obubbi obweyongera buli lukya.
Nga ogenda okuzimba ennyumba ey’ekirooto kyo kiba kirungi n’osooka omanya oba ekifo w’ogizimbye kirina ebyokwerinda ebinywevu.
Kyokka bwe kituuka ku kusalawo ekisinga obulungi omuntu ky’asaanye okukozesa okukuuma amaka ge olwo ne gujabagira.
Embwa:
Abamu beeyambisa mbwa okukuuma amaka gaabwe era bangi bazitendereza nti ye mukuumi akyasinze abakuumi bonna.
Abazitendereza basin¬ga kuzisiimako bwesigwa n’okwagala bakama baazo mu mukwano ogwa nnamaddala nga ne bwe kuba kuku¬fiiirira embwa entendeke obulungi ekufiirira.
Zirina eriiso ejjogi n’okutu okwangu¬wa okuwulira akakuba ne bwe kaba kakoze eddoboozi ttono nnyo.
Waliwo abagamba nti embwa en¬tendeke ziri ku buseere, kyokka ogigula omulndi gumu, togisasulira buli mwezi okuggyako okugiwanga ebyokulya.
Abazitendereza era bagamba nti tezirya nguzi era tezirina gwe zit¬tira ku liiso so nga waliwo abakuumi abamu be bawa ssente ate ne bayam¬ba ababbi okunaga bakama baabwe.
Kyokka ekizibu ky’embwa oluusi bazi¬wa obutwa n’okuzifuuyira kalifoomu.
Kkamera:
Alex Kawooya okuva mu Claudes Wic international, agamba nti kamera za bika bingi omuli ze bayita Dome, Spy camera, Vando proof n’endala.
Kamera ya CCTV eri ku mulembe,eno eraba buli kimu wotali era terimba.
Agamba nti engeri gyokozesaamu kka¬mera eno esinziira ku kiki ky’oyagala okulaba era n’engeri gy’oziteekawo.
Bw’oba oteeka kamera ku nnyumba nga zaakukuuma tekiba kirungi kuzi¬teeka ate mu nnyumba munda wabula ziteekebwa wabweru era ng’ennyumba ey’amaka esaanako kkamera 4 zokka okusobola okukola obulungi n’okulaba buli eyeekulubee¬seza ku nnyumba.
Bw’oba ogula kkamera zino oli¬ na okubeera omwegender¬eza ku kika ky’ogula kubanga waliwo ezitagenda bweru nga bw’oziteekayo zonooneka olw’embeera yobudde.
Kawooya agamba nti amasan¬nyalaze agavaavaako gasobola okuletera kamera okwonooneka.
Ebirungi ebiri mu kukozesa ka¬mera si kyangu kamera eno kukulimba kubanga yo ky’eraba ky’etereka nga ne bwoba toli¬iwo osobola okumanya eky¬abadde awaka mu budde bw’otaabaddewo.
Kkamera ekola esaawa 24 kubanga waliyo n’ezisobola okulaba mu kizikiza, zo tezeebaka. Kkamera zino zitandikira ku 300,000/= okutuuka ku 6000,000/.
Kyokka zo obutafaanana na mbwa oba omuntu, zikulabula bulabuzi nti zuukuka waliwo akabi naye tezisobola kukul¬wanirira.
Naye eddoboozi ly’akade akal¬abula nga waliwo akabi oluusi litiisa ababbi ne badduka nga baliwulidde.
Abakuumi:
Bano balungi nnyo kubanga okumulaba obulabi oluusi ki¬mala, omubbi n’ateetantala ku¬lumba maka go.
Abakuumi bali ku bbeeyi ya wansiko okusinga kkamera enkuumi.
Omukuumi ow'ekitongole eky'obwannanyini ng'akuuma ekimu ku bizimbe mu Kampala.
Obutafaanana na kkamera, te¬babeera mu kifo kimu wabula balawuna ekifo kyonna era beetegefu okulwanirira bakama baabwe n’okulaba nga tewali ay¬ingira mu maka ge bakuuma nga taweeredddwa lukusa.
Abakuumi basobola bulungi okupima embeera n’eryanyi ery¬etaaga okukozesebwa ekitali ku mbwa wadde kkamera.
Si kyangu mukuumi kukuzuuku¬sa bya mpewo ng’awulidde kiti ekigwa okuva ku muti so nga yo embwa ekiti kisobola okugitiisa n’eboggola ne kamera ezivu¬girako n’obude ziyinza okubu¬zaabuzibwa n’obude ne buvuga.


text:
Namugongo
Nze Juliana Nakaye 20, mbeera Namuwongo. Omwami wange teyandibadde musajja mubi naye ayitirizza ebbuba.
Buli lw’ansanga nga njogera n’omusajja atandika kunnyombesa ng’agamba bankwana.
Yankolera bizinensi y’okutunda amanda n’ebikajjo era kino nkimwebaliza kuba etuyamba nnyo mu maka gaffe.
Wabula erabika eneetera okunnemerera kuba sirina bwe nneewala kubeera na basajja kuba bakasima bange.
Ku luno alina akavubuka ke yasanze nnyumya nako ku mudaala we nkolera.
Bwe kaagenze n’atandika okunnyombesa nti kalabika kankwana. Nagezezzaako okunnyonnyola wabula yagaanyi okukkiriza era n’ansibira ebweru.
Nasabye ssentebe w’ekyalo amunneegayirireko nzire mu maka nkuze abaana bange wabula omusajja akyagaanyi kyokka by’ang’amba si butuufu.


text:
BAZE ageze siriiwo n’atwala abaana bange okuli n’akyayonka.
Nze Margaret Nampeera 25, mbeera Makarere Kavule. Omusajja ono mmaze naye emyaka etaano era tulina abaana basatu.
Ku ntandikwa y’omukwano gwaffe ebintu byonna byatambula bulungi mu butuufu ne ndaba nga nfunye omusajja omutuufu.
Embeera yatandika okwonooneka bwe nnazaala omwana waffe asooka. Omusajja yakyusa mu nneeyisa n’obuyambi bw’omwana ne bufuuka bwa kwegayirira.
Twali tubeera ffenna naye nga tanfaako era ng’ebintu ebisinga nze byetuusaako n’omwana wange. Ng’omukyala omutetenkanya nafuna ssente entonotono ne ntandika okutunda amenvu kyokka bwe zaawerawo omusajja n’andabiriza zonna n’azibba.
Nnazaala abaana abalala kyokka era nga tatufaako ekyampaliriza okutandika okwoleza abantu engoye nga bansasu nsole okubeezaawo abaana bange n’okusasula enju mwe tusula.
Embeera eno mwe mbadde ntambulira era omusajja yageze siriiwo n’ajja n’ayambaza abaana bange n’abatwala nga akati simanyi gye bali.
Nawulirako olugambo nti yafunayo omukyala omulala era simanyi oba eno gye yabatutte.
Ekizibu ekiriwo omusajja simanyi gye bamuzaala kuba nandigenze ne ndaba oba gye yabatutte naye simanyi waakutandikira kuba abaana bange nze mbategeera nzekka.


text:
BUSOGA, KAMULI
Musumba (ku kkono) ng’awooyawooya Muntu.
Bya Tom Gwebayanga
AVUGANYA ku bwapulezidenti bwa FDC, Mugisha Muntu akalulu kaamukeese ng’ali mu disitulikiti y’e Kamuli.
Ayunguse amaziga omu ku balonzi bw’amulumirizza nti mbega wa NRM era ajja okutuusa ekiseera aweeyo FDC mu mikono gya NRM.
Yabadde ku Kamuli Township Pulayimale ng’anoonya akalulu.
Kyaddiridde omuwagizi ataategeerekese mannya okumusoya ekibuuzo annyonnyole lwaki mu kwekalakaasa kwa “Walk to Work,” Poliisi yabonyaabonyanga nnyo Col. Besigye n’abalala ye n’emutaliza.
Bino okubaawo nga Muntu, eyabadde awerekeddwaako Salaamu Musumba asaba akalulu ng’agamba nti y’asobola okwongera mu FDC amaanyi esobole okukulembera eggwanga.
“Nabonaabonera mu nsiko Uganda eve mu ffugabbi, bwe nnalaba Museveni avudde ku mulamwa ne nvaayo mu NRM.
Nfuuka ntya nnakyemalira ngabe obuyinza. Nga kiki ennyo? bwe yagambye. Wano ebiyengeyenge we byajjidde.
Salaamu Musumba yazze n’amuwooyawooya okutuusa lwe yazzeemu endasi n’addamu ebibuuzo.
Yasuubizza okuggyawo enjawukana mu FDC eggumire, mu 2016 etwale obuyinza.


text:
Asiika Obulamu
Omusawo ng’akebera omusaayi mu kkomera e Luzira.
Nnazaala wiiki emu eyise, naye nnina akawuka ka siriimu era omwana mugabirira mata. Wabula amata bagaseera ate baze talina ssente, ntya okuyonsa kuba nnyinza okusiiga omwana obulwadde. Waliyo abagaba amata ag’obwereere?
Simanyi kibiina kyonna kigaba mata ga bwereere. Wabula n’ennywanto nga terabiriddwa bulungi naddala okugiyonja ereetera omwana okuddukana.
Ekirala amata ago tegabaamu biriisa bimala ng’ebyo ebiba mu mabeere ekivaako omwana okukonziba. Era abaana abasinga abafa nga bazaaliddwa abakyala abalina akawuka ka siriimu kiva ku kubawa nywanto era bafa bulwadde bwa kiddukano ekiva ku bujama.
Bw’oba omira empeke za ARV’s kiba kizibu omwana okukwatibwa obulwadde newankubadde oba omuyonsa. Singa oba oyonsa omwana n’akkutta bulungi kijja kukuyamba nga tomuyonsereza buli kiseera, kuba kati ndaba nga ly’eggezi lyokka ly’olina.
Mmira empeke za ARV’s, era nnatandika okuzimira omwaka gumu emabega. CD4 zange zaali ku 34, kati ziri 310. Wabula nnemeddwa okusaka omubiri, ndi mutono nnyo ate nga bwe nnali nzitandika abasawo bang’amba nti nja kugejja.
Obulwadde buno kasita bukukwata, otandika okulumbibwa endwadde endala, ekivaamu butayagala kulya n’ogattako okuddukana n’ekivaamu kukogga.
Okumira ARVs tekitegeeza nti olina okugejja, okusaka omubiri olina okulya obulungi, okumira septrin, okusula mu katimba k’ensiri okusobola okwewala omusujja, okunywa amazzi amayonjo n’ebirala.
Genda ku ddwaaliro gy’ofunira obujjanjabi oyogereko n’omukugu mu byendya akuwe amagezi ku ngeri gy’oba olyamu omubiri gujja kujja mpola.
Nneekebeza nga nnina akawuka ka siriimu kati myaka etaano egiyise, wano CD4 zange zaali 360. Bwe nakomawo kuno bankebera nga CD4 ziri 369. Nneetaaga okutandika okumira ARV’s? Bulaaya.
Ky’olina okumanya nti obulwadde buno buli omu bumuyisa bubwe, olumu ekireeta kino kiva ku mbeera y’ensi omuntu mw’abeera, ekika ky’omusaayi, endya n’ebirala.
Y’ensonga lwaki buli abulina asaana okufaayo okumanya CD4 ze bwe zenkana amanye bw’ayimiridde. CD4 omuntu kw’alina okutandikira okumira eddagala ziri 350.
Naawe teekateeka okutandika okumira eddagala kuba ojja kutandika okulumbibwa obulwadde obutali bumu ate bukuyise bubi.


text:
Baagisibira ku mmotoka.
Bya JOSEPHAT SSEGUYA
BULI agirabako ayogera kimu nti, ‘Ne bwe bakuziika era todda!’ Abalala ne babawakanya nti, ‘Naye era kale owummuliramu ne bakwogerako!’
Eno y’essaanduuke gye bakuziikamu n’obeera ng’ali mu goloofa. Bwe bagikussaamu oba ng’eyeebase, nti olinze kuzuukuka ofulume!
Bwe bagikuziikamu teyinza butalwanya babbi na basezi, anti eriko amajjolobero ag’amayinja ag’omuwendo.
Kwe kugamba nti nga tonnafa osooka n’olekawo ezinaasasula abakuuma entaana, anti bw’otokikola naawe tojja kumwummula mirembe, amalaalo go balina okugasimula okugibba!
Erimu ebyuma ebinnyogoza empewo, bw’ogiyingiramu nga biwunyiriza omuntu gwe bagitaddemu bw’ewulira nga tassa ng’emanya nti mufu ng’eteekako ebyuma by’obunnyogovu aleke kwonooneka.
Bw’ewulira ng’omuntu assa, era emuteerawo embeera y’omuntu omulamu, ke kawewo ak’ekigero ak’omuntu omulamu.
Etereka omufu okumala ebbanga lya myezi ebiri nga tawunya. Bagiyita ‘Royal dome casket’ , egula wakati wa bukadde 10 ne 12 nga kisinziira ku bigiriko.
Waliwo ey’endabirwamu eziseesebwa ebbali n’ebbali ng’emmotoka era ng’osobola okunyiga eppeesa ng’eryemmotoka ne zeeseesa zokka oba okukozesa limooti abantu ne batunula ku mufu.
Ezitowa kkiro 150 era okuziika etambulira ku bugaali obubeerako obupiira obukozesebwa okutwala omufu ku ntaana sso si bamulekwa kugisitula anti ebayinga obuzito.
Ekolerwa Japan mu kkampuni ya Siogu. Mu Kampala baazituusa wiiki ssatu eziyise nga ziri nnya zokka, wabula Abacongo n’Abasudani baatwalako emu, teri Munnayuganda yaagiziikiddwaamu!
Bazikola mu miti kyokka kungulu ne basibako olubaati oluliko olufuufu lwa zaabu olukulowoozesa nti yonna ya zaabu. Baawundirako obuntuntu obuli ng’obuzimu bwe bayita ‘dragon’ okutegeeza nti keesi ya mufu si ya bugole. Buno buli mu busonda obw’enjawulo.
LWANYAGA agamba nti bwe banaatandika okufuna akatale k’abalina ssente abasobola okuzigula, baazisasulako dda e Japan gye ziri, olwo bajja kulagiriza ndagirize nga zituuka. “Zifaananira ddala na zino eziri ku mmotoka.” Lwanyaga bwe yategeezezza.
Agamba nti singa omuntu aweza ssente obukadde 10 oba 12 bagireetera mu wiiki ssatu kyokka bw’aba agyagala mu bwangu bayinza okugiggya ku motoka ne bagimuguza.
Lwanyaga agamba nti ssanduuke eno ne bw’obeera ogiguze era ogitwalira ku mmotoka yaabwe sso si loole eyinza okugikubaakuba n’eyonooneka.
Yagasseeko nti okuziika ng’opangisa ssanduuke eno okutuusizaamu omuntu wo mu mayiro nga 100 okuva e Kamapala ziyinza kubeera nga 500,000/- oba 600,000/-
Ebyafaayo
Kuva dda ng’abantu bangi baagala okuziika abaagalwa baabwe mu ngeri eyenjawulo. Yezu Kristo yaziikibwa mu jjinja ery’omuwendo. Abamisiri baaziikanga Bakabaka baabwe mu ntaana eziri ng’ensozi.
Abaziikiddwa mu ssanduuke ez’ebbeeyi:
Michael Jackson: Sanduuke eyitibwa The Promethean yagulibwa mu kkampuni ya Batesville Casket Co. mu ssaza ly’e Indiana mu Amerika era ng’eno ne MJ gye bamuzaala.
Sanduuke eno ey’ekikomo, eriko zaabu eyagisiigibwako wa kkiro 14. Omukutu gwa Wikipedia gugamba nti yagula doola 25,000.
Kyokka ssanduuke egambibwa okusinga ebbeeyi mu nsi yonna egula doola 40,000, ekolebwa kkampuni ya Dragons den mu Amerika.
Mubaamu amataala agamulisa omufu
Erina amataala agakolera ku maanyi g’enjuba agamulisa omufu. Eriko w’oyinza okusiba amataala g’ebweru abantu abatudde mu luggya ne baba nga balaba bulungi ekiro kyonna.
Basibako ekitaala kya ambyulensi bw’eba etwalibwa mu kkubo n’eba ng’emulisa okulaga abantu nti waliwo akabi batere beesege.
Eriko obuuma obukka wansi ne bateekako omufu ne bumwambusa munda mu ssanduuke era onyiga ppeesa bw’oba oyagala omufu aveeyo obuuma ne bumufulumya.
Munda etemagana nga zaabu ne bukalifuwa obuteekebwamu buli kadde n’ewunya akawoowo mpozzi nga bw’olaba mmotoka ezimu.
Yenkana n’omuzigo gw’enyumba ogw’ekisenge ekimu. Esobola okuzimbirwa ku mmotoka etwala abafu eya kabangali ate esobola okuzimbibwa yokka n’eziikibwamu omuntu kyokka entaana mw’aziikibwa ebeera ngazi nnyo ate nga mpanvu okusinga ezabulijjo kubanga keesi ezimu zirina ffuuti ttaano obugazi ne ffuuti 11 obuwanvu ate obugulumivu ezimu ziwezaako ffuuti mukaaga.
Aba kkampuni ekola ku by’abafu eya Victory Funeral Services esangibwa ewa Bakuli be bazituusa mu ggwanga. Eziriwo essaawa eno baazisibira ku kabangali mwe batwalira abafu era dayirekita wa kkampuni eno, Paul Lwanyaga agamba nti kino baakikola kubanga baazuula ng’abantu bangi baagala nnyo okuziikibwa n’okuziika abantu baabwe mu ssanduuke amatiribona wabula nga tebasobola ssente za ssanduuke zino.


text:
Kampala
Bya Hafswa Nankanja
KU nsi kuno Allah yatuteekako kumusinza era nga bw’okikola ofuna empeera. Allah asasula abakkiriza mu ngeri nyingi. Asobola okusasula ng’okyali ku nsi, ng’ofudde era abamu abasasula okuviira ddala ku mibiri gyabwe ne gitavunda nga bafudde.
Bantu kika ki abatagenda kuvunda mibiri gyabwe nga bafudde?
1 Okusinziira ku Sheikh Ali Kyeswa agamba nti mu bantu bano mulimu; Bannabbi ba Allah. Agamba nti mu Hadith emu Nabbi Muhammad (S.A.W) yagamba nti, “Allah yaziyiza ettaka okuvunza emibiri gya bannabbi.” Hadith eva ku Ibn Abdi Al-Barri.kino kitegeeza nti bannabbi ba Allah omuli ne Nabbi Muhammadi ne bwe bafa emibiri gyabwe tegigenda kuvunda ne bwe baba bamaze emyaka n’emyaka mu ttaka.
2 Abantu abalwanirira Obusiraamu: Mu bano mulimu, abaafiira mu ntalo z’eddiini nga balwana, oba mu nkaayana z’eddiini y’Obusiraamu. Omuntu yenna bw’afiira mu lutalo ng’abadde mukozi wa mirimu mirungi mu maaso ga Allah, omubiri gwe teguvunda. ekyokulabirako kye kya kabaka Kalema eyalwanirira ennyo Obusiraamu mu Uganda, bwe baali baziikula omulambo gwe abaali basima ne bamukoonako mu butanwa, kyokka omuntu gwe baali baaziika emyaka n’emyaka baagenda okulaba nga we batemye wavaamu omusaayi gw’omuntu akyali omulamu.
3 Akwata Kulaani era n’agigenderako: Mu kino oteekwa okuba nga Kulaani ekuli ku mwoyo ate ng’ogiyigiriza n’abalala n’okugendera kw’ebyo by’eragira.
4 Omukazi afiiridde mu lutalo lw’okuzaala. Bw’oba ng’obadde mukkiriza ng’okola ebyo Allah bye yalagira byokka, bw’ofiira mu kuzaala naawe omubiri gwo teguvunda.
5 Omuntu ayaziina: Omuntu akoowoola abantu okusaala naye tagenda kuvunda mubiri gwe kasita aba nga takoma ku kukoowoola wabula n’okukola emirimu emirungi.
6 Omuntu afa ng’abadde alwanirira mmaali ye.
8 Omubuulizi w’eddiini y’Obusiraamu.
Ebika by’abantu bano byonna oteekeddwa okuba ng’oli mukkiriza. okugeza, bw’oba obuulira eddiini, naawe olina okuba ekyokulabirako. Sheikh Kyeswa Bw’annyonnyola.


text:
Blog Archives
Film (Ndiisa Buti) – Bebe Cool
Verse 1
Wuliriza kano leero kendeese, kalimu omuziki okyimanyi okukafuna
Ate nga kakambwe nyo, ela nga kasonsola mu style, size ebakuba
Nsazewo kulumba kub’abebigambo tebalina kakwate ku byenabula
Abantabula silina budde bwabwe mbasalako kijaasi tebambabira
Ku luno ndi muka gwe siba fako lyo, kyebiligwera nga muwekeera
Mukama bwakuwa n’enume ezaala… kaneyagale!
Chorus
Ndiisa buti sipapa, gw’obwesibako sibwe laba bwenyilila
Kandiise buti sitoba, eno gyetulimu film buli kibanda afa
X2


text:
Kampala
Akalippagano mu Kampala kavudde ku bantu kuba na mmotoka nnyingi.
Bya FAHAMI WASSWA
“OKUGULA mmotoka kati tekukyalikwejalabya wabula kifuuse kyetaago eri buli muntu!” Eno y’eng’ombo ya Bannayuganda bangi abafuna ku ssente ne bagula emmotoka.
Bw’omunyonyoogera ennyo ajja kukutegeeza ng’emmotoka bw’ekwanguyaako n’okola emirimu gyo mu budde; bw’ekuwewulako okusomberera abaana ku bodaboda okubatwala ku ssomero sinakindi n’obawonya obubenje; ate bw’osanga ow’amazima ayinza okukutegeeza ku ‘sswaga’ (njogera y’ennaku zino etegeeza amasaali) ly’ofuna ng’oli mu banno.
Lipoota y’ekitongole ky’emisolo (URA) eraga nti buli lunaku bawandiika emmotoka ezitakka wansi wa 200. Osanga obungi bwazo kye kivuddeko akalippagano k’ebidduka okweyongera n’ebizibu ebirala bingi omuli n’obubenje obususse.
Naye ensangi zino kikyetaagisa okugula mmotoka? Kikyetaagisa okuba n’emmotoka eyiyo nga bbaasi ne takisi, kabekasinge ne bodaboda bingi nnyo mu ggwanga?
Ennaku zino ssente z’osaasaanya okubeera (okubeezaawo) n’emmotoka zeeyongedde obungi. Era abagezigezi kati emmotoka bazitunze ssente ne bazikolamu bizinensi oba okumaliriza amayumba ga’abapangisa mwe bayinza okufuna ku ssente.
Okuggyako ng’okuze mmotoka ekola bizinensi nga magulukkumi oba takisi, kati okugula mmotoka ya buyonjo oba weetyabidde akalimu obuwuka, oba ofunye musolo gwakubiri! Mw. Patrick Mivule omutuuze we Gangu (mayiro 6 okuva wakati mu kibuga) era avuga Vista agamba:
Mmaze emyaka ebiri n’emmotoka yange, naye bwe mba ng’enda mu Kampala nkozesa 20,000/- amagenda n’amadda. Kitegeeza nti buli mwezi oba oguze amafuta ga 600,000/-!
Naye nakizuula nti bwe ninnya takisi nkozesa 3,500/- (omwezi 100,000/-) amagenda n’amadda, era emmotoka oluusi ngireka waka. Ndi musuubuzi, okugenda mu bitundu ebimu n’emmotoka kizibu, oluusi otuuka tewali paakingi, bw’ogifuna olina okuteekako agikuuma ate ne Multiplex nayo eba ekulinze.
PAAKINGI
Multiplex buli ssaawa esaba 400/- kyokka bwe zisukka essaawa bbiri nga buli ddakiika 30 basaba 400/-; bwe nsalawo okugenda mu paakingi ez’obwannannyini buli ssaawa yosasula 2,000/-, olunaku lwonna bakusasuza 10,000/-.
Emmotoka nagigula obukadde buna naye kati bwe mba ngitunda nnyinza kufunamu nga obukadde busatu, kwe kugamba nti mu myaka ebiri nfi iriddwa kakadde kuno kw’ossa ne ssente ezibeezaawo mmotoka! Emmotoka ya Mw. Mivule buli mwaka ewa omusolo gwa 33,000/-.
Agamba: Okukekkereza kati nasigalira kugivuga lwa nsonga nga ng’enda kulima oba kutambula na bintu bingi nga mu takisi bajja kunseera.”
AMAFUTA GABAGOBYE KU MMOTOKA
Mw. Geoffrey Musisi ow’e Buziga akola ku by’ekikugu mu kkampuni ya yinsuwa eya SWICO agamba nti emmotoka ye (Corona Premio) enywa amafuta ga ssente ezitakka wansi wa mitwalo 10 buli wiiki okuva e Buziga gyabeera n’okugenda mu Kampala.
Olugendo lwe lumu takis etwalirawo 1000/-. ekitegeeza nti buli wiiki mu takisi akozesa 14,000/- buli wiiki. Wabula Mw Musisi agamba nti emmotoka ye emuyamba okutambula eng’endo ez’ewala, emuyamba okusisinkana b’akolagana nabo mu bizinensi.
Buli mwezi akola saaviisi ya 120,000/-. Ate Hedwig Katamba, nampala w’abakozi ba saavisi mu kkampuni ya City Oil agamba nti emmotoka entono nga Raum oba Vitz zeetaaga 135,000/-; ate Ipsum emalawo 213,000/-; Benz 385,000/- okuzikola saaviisi ng’oguze buli kyetaagisa.
Okusinziira ku mbeera y’enguudo za Uganda omuli ebinnya n’enfuufu, omuntu asanye okukola saavisi buli luvannyuma lwa myezi ena.
Emmotoka ezimu zikola saaviisi buli luvannyuma lwa mayiro 2,000, ezimu 4,000 okutuusa ku 10,000 okusinziira ku woyiro gw’okozesa.
Okwo gattako okugula AC, 1/2kg egula 50,000/- ono agenda mu motoka ezigabira ddereva yekka sso nga eziwa n’abasaabaze zikozesa 1kg egulwa 100,000/-.
Bw’omala savisi ate n’olowooza ku kugula emipiira n’okugiddaabiriza. David Sabaganzi, omukozi w’emipiira mu kampuni ya Kobil agamba nti omuntu okunyumirwa okwevuga alina okulaba ng’emipiira mirungi, buli lw’osaako omupiira olina okukola ‘wiiru balansi’ , eno ya 30,000/-.
Kuno ossaako okunyweza obukono buli luvanyuima lwa myezi mukaaga ku mitwalo ena buli mulundi. Ebirala ebyongedde okufuula okuvuga emmotoka mu Uganda ekintu ekizibu ye paakingi kuba ennaku zino ne bw’oba ne ssente ezipaakinga, emmotoka oyinza okugiggyayo nga tekuli butaala oba oluusi nga gye babbye, kale olina okusasula ez’obukuumi!
Third Party ku mmotoka y’obuyonjo ogisasulira 31,000/- buli mwaka, kyokka bw’oba oyagala okwerinda ababbi, omuliro oba akabenje ogula yinsuwa esingako amaanyi era nazo ssente ziba nnyingiko. N’olwekyo nga tonnagula mmotoka, mala kukakasa nti ogyetaaga ate genderera obutagula enkadde kuba ejja nkukulema okuddaabiriza.


text:
Kampala
Abavuga sipensulo n’abatakyusanga kkaadi za mmotoka beeralikiridde enkola empya ey’okuwandiisa ebidduka.
Bya DICKSON KULUMBA
EMMOTOKA oba pikipiki gy’olina okakasa yiyo? Olowooza nti olw’okuba olina kkaadi yaayo, oba ogivuga buli lunaku nti kye kigifuula eyiyo?
Okimanyi nti ekidduka kyo muyinza okuba mukirinako obwannannyini abantu abasoba mu basatu, nga buli omu alina kkaadi yaakyo ‘entuufu’ n’ennamba y’emu kwe kyawandiikirwa?
Ye mmotoka yo erina ebisumuluzo bimeka? Eriyo emmotoka gye bakola ng’erina ekisumuluzo kimu nga ggwe kye baakuwa? Emmotoka ejjirako ebisumuluzo bisatu, bw’oba olina kimu oyinza okuba ng’ovuga nzibe!
Ababbi batutte ebidduka bya bannaabwe mu ngeri eno, y’ensonga lwaki ekitongole kya URA kireese enkola y’okuddamu okuwandiisa ebidduka byonna mu ggwanga.
Omukungu wa URA, alondoola okusasula emisolo n’okuwandiisa ebidduka, Mw. Garry Kizito agamba: Enkola ereeteddwa eyitibwa “eTAX Motor Vehicle Registration System” era yaakuwandiisa ebidduka byonna ebiyingira mu ggwanga ka bibe bipya oba bikadde.
Enkola empya yakwanguyiza abakyusa obwannannyini bw’emmotoka, okufuna nnamba y’emmotoka endala singa gy’olina egwa; bw’oba oyagala okuyingiza oba okufulumya emmotoka mu ggwanga n’okukyusa ebikwata ku mmotoka yo nga langi, ekika ky’amafuta n’ebirala.
ENKOLA EMPYA EKOLA ETYA?
Buli alina ekidduka n’asuubira okuyingiza ekidduka mu ggwanga, enkola eno ekukwatako.
Ekidduka kyo bw’oba wakiwandiisa dda bw’onooba ogenda okuddamu okukiwandiisa okuva nga July 1 olina okuba n’ennamba kw’osasulira omusolo olwo bakuwe ennamba (TIN) empya.
Bw’oba funa TIN empya, URA ejja kukuweerako ennamba ekusobozesa okuyingira mu yintaneeti ya URA omalirize okuwandiisa ekidduka kyo.
Beetaaga
l Ennamba y’emmotoka
lEnnamba ya yingini
lChasis nnamba
lMmotoka etuuza abantu bameka?
lOmwaka mwe yakolebwa
lEkika ky’emmotoka ne modulo yaayo
lEnywa mafuta kika ki?
lLangi y’emmotoka
Bw’omala okuweereza ebikwata ku kidduka kyo, ojja kufuna lisiiti, olwo URA ebinoonyerezeeko okuzuula oba bituufu. Bwe wanaabaawo ekibulako olwo baakukuyita n’ekidduka kyo bongere okukyetegereza.
Abasuubuzi n’abantu abalala abayingiza emmotoka mu ggwanga babateereddewo ba ajenti ab’enjawulo okuziwandiisa nga zituuse ku nsalo.
Obubbi bwa mmotoka
Wabula abalina mmotoka bangi beeraliikiridde nti okuwandiisa ebidduka kamu ku bukodyo obuleeteddwa okubba mmotoka z’abantu.
“Abagaba kkaadi ne nnamba puleeti ez’ebicupuli bakolagana n’abali mu URA, kinaaba kitya nga bategedde byonna ebikwata ku mmotoka zaffe nga bwe kigenda okubeera,” John Lukenge ow’e Namasuba bwe yabuuzizza.
Wabula Mw. Kizito agamba nti emmotoka ezirina kkaadi ne nnamba puleeti ez’ebicupuli kati nnyingi era enkola eno ejja kukikendeezaako. Emmotoka ezimu zirina ennamba ezisukka mu emu, oli n’aba n’emmotoka ng’amanyi agirina omu sso nga waliwo omulala avugira ku nnamba ye.
Mu nkola empya kyakutwala olunaku lumu okuwandiisa mmotoka sso nga si bwe kibadde.
Ekitongole kya URA kyakussaawo omukutu gy’onoogendanga n’osooka onoonya ku mmotoka gye bagenda okukuguza n’omanya nnannyini yo. Kino kigenda kukendeeza nnyo obubbi bwa mmotoka n’abaguza empewo.
Mw. Myra Ochwo, avunaanyizibwa ku byabizinensi mu URA yagambtye nti okuwandiisa ekidduka kyo kwa bwereere, naye nga buli omu agenda kuweebwa akatabo akatuufu. Alina akatabo ak’ekicupuli poliisi yaakumulondoola, ezuule eyakamuwa.
Bw’oba wagula mmotoka n’olemwa okukyusa obwannannyini ate nga tewategeeza URA, ojja kusooka kusasula .
Okuwandiisa ebidduka kwakumala omwaka gumu okutuuka nga June 30, 2013. Bw’onoogaana okuwandiisa mmotoka kijja kukubeerera kizibu okugitunda.


text:
Mukono
Abagamba nti basamize nga bookya bye bayita amayembe
ABATUUZE b’e Namuganga b’e Namuganga mu disitulikiti y’e Mukono e Kyaggwe ennaku zino babukeereza nkokola okuyigga amayembe agabasuza ku tebuukye.
Amayembe gano tegakomye kukubaleetera ndwadde naye gatta n’abantu. Ekirala mbu amayembe gano gakuba ne kkondo. Bagalumiriza nga bwe gamenya amayumba mu matumbi budde ne ganyagako abantu ensimbi zaabwe.
Oyo eyagagula kati mugagga muvundu anti ensimbi ze ganyagulula go tegazeetaaga wabula gaziwa ye.
Abatuuze bwe basazeewo okuyigga amayembe gano bagakwate bafune ku buweerero kwe kufunayo omuganga.
Ono y’abakulembeddemu ne bagenda mu bibira ne basima emiti era wansi ku mirandira gy’emiti omuganga n’akukunulayo obulegete okusibiddwa ensimbi eng’anda n’endege n’alangirira nti ago ge mayembe agabatigomya.
Newankubadde abatuuze baakubye enduulu ez’essanyu nga batendereza ng’omuganga bw’abawonyezza kyokka bino byongera kulaga ng’ensi bw’egudde eddalu.
Anti ensi bw’egwa eddalu abantu bamera amayembe ne banyagulula bannaabwe kyokka abanyaguluddwa ne baggyirwayo obulegete obusibiddwako endege ne biyitibwa amayembe ate nabo ne bakkiriza. Yo mu disitlikiti y’e Mukono erimu ebyeneena.
Anti era gye buvuddeko eyo y’ebadde ewulirirwa agayitibwa ‘amajiini’ agayingirira abakazi ekiro ne gabeebereka ne gabakola ogwa walugali. Abakazi abo babadde balumiriza nti amayembe ne bwe bagasiba ne bagateekako enkondo era amajiini gabatuukako ne gabasobyako era bwe gamala okweggwera ne gabeebaaza olwo olwo ne gabulawo nga ekkubo eryagaleese era erigatutte teritegeerekeka.
Tewali kubuusabuusa ensi nga egudde eddalu abantu obuntu beefuula amajiini ne bakola ebya vvagavaga ku bantu bannaabwe bwe batyo ne babalabya ennaku nga balowooza nti amajiini gegabadobonkanyizza.
Wewawo poliisi eteekwa okwongera amaanyi mu kuwenja abantu bano abamenyi b’amateeka abeefuula ebikekenke ne babonyabonya bannaabwe. Naye era bagamba nti ‘lubaale mbeera nga n’embiro kw’otadde’.
N’abantu bennyini balina okwekakaba beerwaneko. Okusooka kwe kwejjamu obutamanya obubalowoozesa nti obulegete obusibeko endege ge majiini agabakola ebikolobero.
Amazima gali nti bantu bannaabwe be beefudde amayembe n’amajiini agababonyaabonya. Abantu bwe banaddayo mu kukkiririza mu bulegete obusibeko endne babutya nga babuyita amayembe oba amajiini kimanyirewo nti olwo ensi eneeba etuuse okugwa eddalu lyennyini ekkankada.
Oswi!


text:
Ebyemizannyo
Doue Noumandiez Desire, ddiifiri okuva mu Ivory Coast, eyalamudde omupiira gwa Zambia ne Uganda, teyaswazizza ggwanga lye wadde CAF, eyamutumye, bwe yagulamudde ne mmatira wadde nga temwabuze nsobi zaakoleddwa! Ono y’omu ku baddiifiri abasinga mu Afrika.
Wadde nga mu kitundu ekyasoose ebisobyo bya ‘’50 ku 50’’ yabiwadde nnyo aba Zambia (emirundi nga 3), kaadi zonna ze yalaze abazannyi zabaddeyo!
Omuzannyo nga gunaatera okukyuka, Mayuka owa Zambia, yafunye ppaasi, mu kugezaako okukuba omupiira mu katimba ka Uganda, omupiira gwamukubye ku mukono, ne gugwa wansi n’agukuba mu katimba, omuwuubi w’akatambaala, Koffi Arthur Dominique, n’awanika nti akutte, ggoolo n’ettibwa!
Abawuubi b’obutambaala bangi batya nnyo omupiira ogugwa ku mukono gw’omuteebi ng’ali mu ntabwe era bangi bawanika. Nkakasa nti singa omuzibizi gwe kyatuuseeko yabadde muzibizi nga gwe teyandiwanise, kulaga peneti!
Cranes yawonye ggoolo lwa kutya kwa muwuubi w’akatambaala kuba Mayuka omupiira teyagukutte wabula gwamwekoonye ku mukono era eyo teyabadde ‘handball’.
Nga ttiimu zombi zigenda mu kuwummula, Mwesigwa, Wasswa, Oloya ne Okwi, baalumbye ddiifiri, nga balinga abamulaga obutali bumativu. Ebiseera ebimu ekyo bwe kisanga ddiifiri omutiitiizi, kimukyusa n’atereera oba okwongera obukambwe!
Noumandiez yakomyewo n’alamula mu buvumu nga tewali ttiimu yamwekwasizza.
alitomusange@yahoo.com 0772624258


text:
Trouble reading this page? See our help page!
Bino wammanga gwe musiingi United Church kweyimirira okulungamya abagoberezi baayo.
Bayibuli ya muweendo nnyo mu United Church ya Canada. Nga ensibuko y’amagezi, okusaba kwa buli omu, n’okwegayirira, tukkiriza nti Bayibuli etuseembeza eri Katonda. Era esigala nga engeri essinga mu kutaambuza omulimu gwa Katonda og’obutoonzi n’obulokozi mu nsi ng’ate etuwa okusonyiwagan, okuwonyezebwa, n’obulamu obuggya mu Yesu.
Buli ssuula tugiyita”Kigambo kya Katonda”. Mu kino tutegeeza nti omuwaandiisi yayambibwaako Mwoyo wa Katonda.
Ate era nga tukimanyi nti ebitabo ebingi ebiri mu Bayibuli, z’engero ez’enkungaana ebbiri ezaali zigezaako okugondera Katonda mu biseera ebizibu – Yisirayiri n’ekibiina ky’abaKristu abasooka nga era ebimu ku byebaayitamu, n’ebyawandiikibwa mu biseera ebyo tebikyaagya mu nsi ya leero. Okugeza, tetuwagira buddu, oba okukuba omuntu amayiinja asangiddwa mu bweenzi.
Sinakiindi ki, engero n’ensomesa mu Bayibuli byaalina amaanyi ag’emjawulo mu bulamu bwaffe.
E Sakramentu, kikolwa kitukuvu. Unite Church erina amasakramentu abiri. Okubatiza ne kommunio ey’ekitiibwa. Bino bya muweendo nnyo eri enzikkiriza yaffe.
Batismu ke kabonero akalaga obulamu obuggya Katonda bwatuwa nga tufuuka abantu ab’eKkanisa.
Okubatiza kukozesa amazzi agesigamye ku kunaaza oba okwerongoosa n’okukiriza obulamu obuggya mu Kkanisa. Era e Sakramentu lya Batismu lye lyokka erilaanga okuingira kw’omuntu mu Kkanisa.
Unite Church ebatiza abantu aba buli myaaka. Tukkiriza nti ekitone eky’okwagala kwa Katonda tekiva ku ntegeera yaffe. Kyekyo lwaaki tubatiza abantu okuva ku bawere okutuusa ku bakulu.
Mu baana, okwetegeka bakuwa eri abazadde oba abayaambi okubason\mesa engunjula y’abaana enKristaayo. Ku mukolo, buli omu mu bakungaanye yeeyama okuyaamba abaana bano n’abazadde baabwe. Okufuna okwagala kwa Katonda tekikwetaagisa kubeera mubatize. Tukkiriza nti omuntu bwaafa nga ssi mubatize, tabonerezebwa era ssi mukolimire. Batismu mu United Church ekkakasibwa amakkanisa amalala agabatiza abaana abawere. Era abantu abajja nga baabatizibwa mu Kkanisa endala, United Church ebaaniriza nga abaKristaayo.
Kommunio kye kijjulo eky’enjawulo buli omu kwayitibwa okwetabamu. Kitujjukiza e Kijjulo kya Yesu ekyaseembayo n’abagoberezi be, era kyeyongera okutulaga okwagala kwa Katonda okutakyuusibwa.
Yesu yayanirizaanga buli omu; omwaavu, omuggaga, omulwadde, omulamu, eyetoongodde, n’asomye, omututumufu n’oyo ali yekka, omukakafu oba oyo abuusabuusa. Ne United Church ejjaganya mu kino nga eyaniriza buli omu nga Yesu bweyakola, nga teboola myaaka, laangi, kibiina, obusobozi ne bwooba oli musiyaga.
Ekkanisa egezaako nnyo okulungamya abantu mu myaka gyaabwe okuva ku bajjajja okutuuka ku bawere. Abaana tebatuunilirwa nga Bantu abalindwa okukula oba e kisanyusa ky’abakulu. Bayanirizibwa mu kujjumbira n’okutabaganya mu kkanisa n’ebitone byaabwe okulaakulanya e Kkanisa yonna.
Abantu tubalaba ng’ebitone bya Katonda. Era tulaba nti omukwano gwonna gwetaaga okutegekebwa n’okuwuunda.
Enkungaana yaffe ngazi era eyaniriza buli omu.United Church egatta
Tukkiriza nti, Katonda ayagala abaagalana okubeera ab’amazima, ab’obuvunaanyizibwa, ab’obweenkanya; abaagalana bano basobola okubeera wakati w’omusajja n’omukazi, omusajja n’omusajja, n’omukazi n’omukazi.
United Church yekkaanya ensomesa n’empisa z’abantu bonna abagala eddembe ly’obuntu. Tukkiriza nti Mwoyo wa Katonda akola mu nzikiriza z’abantu ab’enjawulo.
Ffe abaKristaayo, Yesu ly’ekkubo mwetuyita okumanya Katonda. Entegeera yaffe ekomekerezebwa amagezi n’endowooza ey’omuntu. Katonda y’akyasiinga era akola mu nsi nga akozesa Mwoyo atayawula; Mu kkanisa y’omuKristaayo, ebifo eby’okusiiza ebya ba Buddhist, Hindu, oba ba Sikh, amasabo g’Abayindi bakasaangwaawo, Omuzikit gw’Omusiraamu ne Sinagooga y’Omuyudaaya.
Tukolera wamu n’amakkanisa amalala buli lwekiba kisobose, n’amaddiini amalala mu Canada n’ensi yonna ku nsonga ez’amazima, emirembe, n’ekitiibwa ky’obuntu.
Ebiseera bino, abantu b’enjawulo batwetoolodde, era tukkiriza nti, y’ensoonga lwaaki tulina okukijjagulizaamu.
Okufaayo eri munno kwaali kintu kikulu nnyo mu njigiriza za Yesu. Liisa abayala, nyweesa abalumwa ennyoonta, budamya abtalina nnyumba, yambaza abali obwereere, labirira abalwadde, kyaalira abali mu makomera.
Tukkiriza nti tweewa amaanyi okukolerera ensi ennungi mu kisa kya Katonda. Kyeekyo lwaaki tukolgana n’amakkanisa amalala, amaddini amalala, n’abantu abaagaliza emirember okumalawo obwaavu, n’okutaasa abeetaavu.
Wonna mu Africa, Asia, Latina America, ne Caribbean Unite Church ekolera mu makanisa143 n’ebitongole eby’enkolagana ebiyaamba okuloongoosamu mbeera z’abantu. Kino kiyamba okuliisa abayala, okulabirira abalwadde, n’okufunira abantu aw’okusula betutasobola kutuukirira ku lwaffe.


text:
Trouble reading this page? See our help page!
Kkanisa ya United Church kye kibinja ky’aba Protestant ekisinga obunene mu Canada. Tuweereza abantu abasoba mu bukadde obusatu (3 Million) mu bubondo 3677 mu nsi ya Canada. Era e Kkanisa yaffe etambulira ku mutido gw’ebyafaayo ebinyuvu mu kukulaakulanya Canada.
Yatandikibwaawo nga 10 June 1925 mu Toronto, Ontario aba Methodist a’ba Congregational Union, n’ensaanvu ku kikumi eky’enzikiriza y’aba Presbyterian bwebasalawo okwegatta. Abalala ab’egattako be baali aba General Council of Union Churches nga basiinziira okusinga mu bugwanjuba bwa Canada. Okwegatta kuno kwakola ebyafaayo mu nsi yonna nga okwegatta kw’amakkanisa okubereberye mu nsi yonna era kwafuna obututumufu mu nsi yonna. Okwegatta kuno kwaava mu kwemulugunya ng’essiira lyaali lisinga ku nsonga y’obukiikakkono bwa Canada n’okwagala okulongooza ku mulimu gw’aba minsani ebweeru w’eggwanga. Buli Kkanisa eyegatta yalina ebyafaayo mu myaaka egyakulembera omwaaka 1925.
Aba Huguenoti abaFaransa nga badduka okutulugunyizibwa amaangu ddala nga ekibiina kya Edict of Nantes, baleeta enzikkiriza ya Reformed Faith mu Canada. Naye mu nsi eno empya (New World), enkulakulana n’okugaziwa kwaabwe kwalina obukwakulizo obwabalemesa. Oluvannyuma lwa Nova Scotia okweyawula ku Bungereza mu 1713, okuva kw’aba Presbyterian mu Scotland ne Ireland kwababuukirira ensi y’aba Faransa. Abawule abasooka okuva e Scotland baali Daniel Cook, David Smith ne Hugh Graham abateekateeka Presbytery ye Truro mu 1786. Mu 1795, Presbytery eno yeeyuungibwaako endala eya Pictou, era nga mw’abo mwe mwaali abaSkooti. Mu 1817 ebibiina bino ebibiri, nga byegatibwaako abawule batonotono okuva mu Established Church ya Scotland, baasobola okweegatta nebatandikawo Synod ya Presbyterian Church ya Nova Scotia.
Nga Synod etandikiddwaawo, aba Presbyterian batandika okutuuka mu masekati n’ebugwanjuba bwa Canada. Nga bwe baakola mu buvanjuba bwa Canada, baleeta nabo enjawukana nnyingi mu kanisa y’aba Skooti era nebatongoza amatabi g’aba presbytery ne synod; nga eyasooka yali Presbytery of the Canadas mu 1818. Enteekateeka eno eya Synod yakozesebwa okutuusa ekitundu ekyasooka mu kyaasa eky’ekkumi n’omweenda, nga kyaava mu nsuubula y’empisa z’ekkanisa ye Scotland, n’okutuuka kw’abaseenze abaggya abyitibwa Dutch reformed Immigrants abaali teboogera luzuungu. Mu makati g’ekyaasa ky’ekkuni n’mweenda, enkyuukakyuuka yabaawo era mu 1875 okwegatta okw’enjawulo kwaleeta okukungaana kwaba Presbyterian okufuuka Presbyterian Church eya Canada.
Enzikiriza y’aba Methodist yava ku Lawrence Coughlan, omubuulizi enzaalwa eya Ireland, eyajja mu Newfoundland mu mwaaka 1765. Bweyaddayo e Bungereza, abantu beyakuunga abasinga ne befuula aba Methodist.
Mu kiseera ky’ekimu, aba Methodist baatandika okuseenga okuva mu Bungereza okudda e Nova Scotia; era mu bo mwaali William Black Sr.. Mu mwaka 1779 obutakaanya wakati waabwe kwaleetera William Black Jr., eyali emyaka 19 gyokka okukyuuka. Yatandika okubuulira enjiri, ng’akyaalira ebyaalo ebyaali bimuliraanye; era mu mwaka 1781 yabuna Nova Scotia okutandikawo ebibiina bya Methodist. Omulimu gwe gwatutumuka emyaaka ebiri oluvanyuma lw’abesenze Abangereza lwe beeyiwa mu Nova Scotia amangu ddala nga American Revolution ewedde.
Mu 1784 Black yatambula olugendo lwe Baltimore, Maryland, okweetaba mu lukiiko olwatongoza Methodist Episcopal Church. Omulimu gwe yali akoze mu Canada era gwatwaalibwa e kkanisa eno okutuuka mu 1828 bwe gwetongoza.
Aba Methodist beeyongera okuseenga okuva mu Bungereza okudda mu Canada era nga aba Presbyterian be Scotland, baleeta enjawukana mu nzikiriza ye ki Methodist eza Bungereza. Eneegatta mu 1874 ne 1884 kyaleetawo okutongoza Methodist Church eya Canada.
Omukutu guno gwatandikawo nga abagoberezi bakkiriza ekiteeso kya gavumenti ye Bungereza okubasuubiza ettaka ery’obweerere singa baseenga e Nova Scotia. Mu 1795 abaseenze bangi baatandikawao obubuga ne bakuunga n’amakkanisa; Kkanisa eyasooka yali Chester; era mu 1761 Kkanisa ye Liverpool nayo neetongozebwa. Mu 1760 e Ggwanga effuge lyatandikibwa e Maugerville mu New Brunswick; Kkanisa eyasooka mu Newfoundland yatondebwa mu 1846. Mu 1801 aba Congregational baweereza omuminsani okutegeka Kkanisa mu Quebec. Era ekyo ne kireeta okutondebwaawo kwa Congretational Union eya Ontario ne Quebec eyegatta n’ekibiina ekyasookawo mu 1906. ekibiina kino ekipya ekya Congregational Union eya Canada kyafuna Ontario Conference of American –based United Brethren in Christ mu 1907.
E Kkanisa eyasembayo mu kwegatta kw’amakkanisa mu 1925 yali General Council of Union Churches ezaava mu Buggwanjuba bwe Canada. Ekibiina kino kye kyaali omusiingi gw’ekiteeso jya Plan of Union ekyaleetawo okutongozebwa kwa United Church ya Canada. Ebbago ly’ekiteeso lyakubibwa mu 1908. Mu Novemba, omwaka ogwo, akabondo akapya katoondebwa mu Saskatchewan akakkiriza ebbago lino eppya. Amakkanisa amalala ne gagoberera. Mu 1912 obuboondo buno bwakola general Council okukwaataganya ensonga enkulu mu bo, naddala ekya Plan of Union.
Wabula mu 1925, waaliwo obutakkaanya mu kwegatta. Asatu ku kikumi mu ba Presbyterian bawakanya eby’okwegatta ku makkanisa amalala okutonda Presbyterian Church ya Canada.
Mu kutuukiriza obweyamo “okubeera Kkanisa ewagira enkolagana y’awamu”, United Church yafuna omukisa gw’obuboondo bungi okugyeegattako okuva mu mwaka 1925. General Coucil ey’okuna eya United Church mu 1930 yakakasa okwegatta kwa synod eya The Wesleyan Methodist Church ya Bermuda ne United Church ya Canada nga akakwakulizo akateekebwaawo kaali nti Synod ejja kukola nga Presbyterian ye Maritime Conference nga tewali kutabangula buyiinza n’eddembe eryaweebwa Legislature ye Ber muda mu tteeka lya Wesleyan Methodist Church mu 1930. General Council ey’abiri mu bbiri eya United Church ya Canada mu 1966 yayisa ekiteeso kya Plan of Union nga mukyo Canada Conference of the Evangelical United Brethren Church yafuuka kitundu kya United Church ya Canada okutandika nga January 1, 1968.
Mu myaaka egyaddirira, obubondo bw’abaKristaayo obulala bwegatta ku United Church. Mu 1943, okuteesa ne Anglican Church eya Canada kwatandika nekumala emyaaka abiri. Oluvannyuma Christian Church (Disciples of Christ) beegatta mu nteeseganya. Akakiiko akakulu akaali kakiikiridde amakkanisa asatu kaatongoza Plan of Union mu 1972, naye emyaka esatu eggyaddako ekiteeso kyagaanibwa Anglica Church ya Canada. Okuteesa ne Christian Church nekukomekkerezebwa mu 1985.
Jjuuzi, Anglican Church eya Canada ne United Church eya Canada zaatandise enteeseganya nate. Zino zeezisoose okubaawo okuva ku bitesso bya Plan of Union mu myaaka gy’ensaanvu.


text:
MU 1981 Polofeesa William Ssenteza Kajubi yayimirira ku magulu ge n’agumya Abaganda ku nsonga y’okuddawo kw’Obwakabaka bwabwe.
Yagamba nti nnewankubadde ekiryo kyakuulibwa naye byo ebiryo mu nsujju mwebiri era enkuba bweneetonnya bijja kumera ekiryo kiddewo.
Mangu ddala Paul Muwanga eyali omumyuka wa pulezidenti era minisita w’ebyokwerinda yatumya Ssenteza Kajubi abitebye kiki kye yabadde ategeeza mu lufumo lw’ekiryo n’ebiryo. Ssenteza Kajubi abadde musajja wa Kabaka ateerya ntama.
Ng’ali mu maaso ga Paul Muwanga yagaana okuvvunnuula bye yayogera n’aggumiza buggumiza nti “ Kye nayogedde kyekyo era kye ntegeeza”. Muwanga bwatyo Ssenteza n’amuvaako bukumbu.
Ssenteza gye yalagula yatandika okutonnya era n’ebiryo ne bitandika okumera era lwali olwo, Omulangira mulindwa n’ayingira mu kkanisa Lutikko e Namirembe nga Ssaabataka Ronald Muwenda Mutebi.
Polof. Kajubi ng’ali ku mukolo ku yunivasite e Nkumba
Ab’ekkanisa baali batiitiidde ng’oluyimba ‘ekitiibwa kya Buganda’ balulese bweru wa nteekateeka z’okusaba. Kyokka Ssenteza Kajubi yali musaale okukooloobya ekitiibwa kya Buganda ggwe wamma n’Obuganda ne bumwegattako ne lukoya.
Omuzira wa Buganda ono afudde emmeeme emutukudde kuba Kabaka we gwe yalwanirira ennyo, Ronald Muwenda Mutebi ennaku ntono eziyise bwe yamuyise n’amwambaza ekitiibwa eky’amafumu n’engabo n’amulangirira okubeera omuzira wa Buganda.
Naye kiki ekyalobedde gavumenti ya Kabaka okukola ekyo kyennyini Kabaka kye yakola? Lwaki Ssenteza Kajubi teyalangiriddwa mu butongole era n’aziikibwa ng’omuzira wa Buganda nga Buganda emukungubagidde nga ne bendera zaayo zeewuubira mu makendegere g’emirongooti?
Baalugera dda nti ‘Enkuba teyaza kyayo. Mmengo bwetayazizza muzira waayo Ssenteza Kajubi mu ngeri ematiza osanga ekyo kye kyaleetedde ne Kampala okumugalabanja.
Omulambo gwa Polofeesa Livingstone Kakoma jjuuzi bwe gwayingiziddwa mu palamenti n’atenderezebwa ng’omuzira eyayiiya oluyimba lw’eggwanga ekyo kyaggyewo endowooza egamba nti bannabyabufuzi n’abajaasi bokka mwe mulondebwa abazira b’eggwanga.
Kyokka gavumenti ekoze bulungi okuziika Polofeesa Ssenteza Kajubi mu kitiibwa ng’omuzira w’eggwanga kubanga teba kukola bwetyo Kajubi yandibadde emulyazaamanyiizza.
N’abantu bandibadde bennyamivu nga beebuuza kiki ekigenda mu maaso nti Ensi egudde eddalu?


text:
Obubuga Bwaffe
Ekibuga Maya bwe kifaanana.
Bya Anthony Ssempereza ne Moses Nsubuga
MAYA kimu ku bibuga ebikula emisana n’ekiro olw’abagagga abatandise okusenga mu kitundu kino olwa bbeeyi y’ettaka okuba wansi.
Ekibuga kino kisangibwa kiromiita 20 zokka okuva e Kampala. Kyetondese ku kasozi akagulumivu obulungi kyokka nga si kawanvu nnyo bw’okageraageranya n’akakaddiridde ak’e Nsangi.
Edda abavubuka abavuzi b’obugaali maanyigakifuba nga bwe baba bayita ku kasozi kano tebavaako era olw’okukanyoomanga, baagunjaawo n’enyogera egamba nti, ‘Olaba tulinnya Nsangi, naye Maya?’ Enjogera eno era baagizza ne ku bintu ebizibu bye baakolanga.
Ebyafaayo bya Maya
Ebimu ku byafaayo bya Maya, byekuusa ku mugga Namaya ogwajjulanga amazzi ne gubooga. Omugga guno edda gwajjuzanga ekitundu ky’e Kiwonvu eky’ekyalo ne kibooga era kiwanuuzibwa nti erinnya Maya lyava ku mugga guno, kyokka kati gugenda gukalira.
Ennyumba y’omusuubuzi w’omu kibuga, Vincent Kiwanuka ezimbiddwa e Maya.
Alimu Kyavu ne Kigagga
Maya alimu ebitundu bibiri. Okusinziira ku ssentebe, George Kiryowa mulimu ekitundu okuli abaavu n’abagagga. Eky’abaavu kiyitibwa Busembe era abaayo beenyigidde mu bulimi. Ekisinze okubaavuwaza, tebalina masannyalaze kyokka n’emmere gye balima esinga bagyeriira, batundako ntono ddala. Kyokka abamu ku bo ennaku zino batandise okulunda enkoko.
Emmere ku kyalo kino ya kkekwa anti kizibu okusanga olusuku olugudde akaleka, wadde omusiri gwa muwogo oba lumonde!
Abatuuze emmere bagula ngule, wadde balina ettaka kwe balimira, erisinga lya lunnyo.
Olw’obwavu obukudde ejjembe, abantu abasinga baddukidde mu birombe by’amayinja agasimwa ku kyalo kino basobole okufuna ekigulira Magala eddiba era abakyala n’abaami basiiba mu birombe nga baasa mayinja.
Ku luuyi lw’ekyalo kino, abasinga balimi ba mmwaanyi, nnyaanya ne nnakati.
Bbeeyi ya poloti n’ennyumba
Ku kyalo kuliko ennyumba ezipangisibwa kyokka si za buseere. Ziri wakati wa 20,000/- ne 30,000/-.
Ekirombe ky’amayinja Bannamaya gye bayiiyiza.
Abasuubula ettaka baguzeeko ettaka ne poloti kyokka si za ttunzi nnyo nga ku ludda olulala. Poloti 50 -100, yalinga ku mitwalo 50 (500,000/-) kati egula obukadde 2 - 3 ate ey’ekyapa ya bukadde 4-5.
Mu Kigagga
Ben Ssentale, ssentebe w’oludda lw’ekyalo okuli amasannyalaze ekiyitibwa Mpiringisa Zooni e busukkakkubo agamba nti, ekitundu kino olw’okuba kyo kyafuna amasannyalaze, kikulira ku misindeera abagagga n’abasuubuzi b’omu kibuga bangi abalumbye ekibuga kino.
Ennyumba z’obupangisa ziri ku 30,000/- ne 50,000/- kubanga zikyali mpya ate mulimu amasannyalaze. Ate poloti 50/100 ziri ku bukadde 5 - 7. Ssentale agamba balina ekizibu ky’amazzi kuba gali ku buseere olw’abantu okutya okusala ekkubo lya kkoolaasi okukima amazzi olwa mmotoka eziwenyuka obuweewo.


text:
Kasambya
Ssentebe Amooti ( owokusatu ku kkono) ng’awuliriza wamu n’okuwandiika ebizibu by’abantu e Kasambya.
Bya DICKSON KULUMBA
SSENTEBE w’e Mubende, Kibuuka Amooti alabudde abatuuze b’e Kasambya obutapapira kya kusaba disitulikiti kubanga ensonga eno erina kuyita mu mitendera egyetaagisa.
“Bangi ku mmwe mwatandise dda okwejaga ku bikwatagana ne disitulikiti, naye mbawa amagezi mukindekere kubanga nze nnina ekisumuluzo ekibawa disitulikiti n’obutagibawa,” Kibuuka bwe yategeezezza.
N’agattako nti enteekateeka y’ebitundu bino Kasambya ne Kassanda okufuuka disitulikiti ezeetongodde okuva ku Mubende zigenda mu maaso ng’ebiwandiiko byonna ebikwata ku Kassanda ne minisita Adolf Mwesigye owa Gavumenti ez’ebitundu, yabisiima wabula akyalina akabuuza n’ebye Kasambya.
“Nnali ne minisita e Jinja ne twogera ku kusaba kwammwe n’antegeeza nti ebiwandiiko bya Kassanda birungi wabula eby’e Kasambya birina okutereezebwa.
N’olwensonga eyo mbasaba mundekere omwana wange ono kuba muyinza okuntataaganya ne munzaaza omwana ow’ekitundu,” bwe yagasseeko.
Kibuuka bino yabyogedde asisinkanye abatuuze b’eggombolola y’e Kasambya ku kitebe ky’eggombolola eno wiiki ewedde. Okwogera bw’ati kiddiridde abagenda bakakasa abantu nga disitulikiti bw’ejja amangu era n’abalala ne batandika okwekwata ebifo.
Ssentebe w’eggombolola eno, George William Ssentongo yategeezezza nti enkola za Gavumenti zitambula bulungi wabula ekizibu kiri mu nkola ya NAADS.
Kibuuka yamuwabudde nti atereeze obuzibu bwonna obuli mu ggombolola eno singa ekitundu kino kyakufuuka disitulikiti. Abatuuze bakaabidde ssentebe ebizibu okuli enguudo embi okugeza oluva e Bagezza okudda e Kabamba.


text:
Emboozi
Bya JOSEPH MUTEBI
Omutaka Lutunda eyafudde
OMUTAKA Christopher Lutunda eyaziikiddwa ku Lwokusatu ya wiiki ewedde y’omu ku Bataka abamaze emyaka emingi mu Kampala. Ennyumba ye gye yasooka okuzimba ng’azze ku kibuga afudde eweza emyaka 100.
Lutunda yafiiridde ku myaka 115. Ku myaka gino afudde n’abakyala abasukka mu bana, yazaala abaana 35 wadde w’afiiridde ng’asigazzaako 20, abalala baafa.
Nnamwandu w’omugenzi Lutunda nnamba nnya, Ida Nakibuuka 73, agamba nti yafumbirwa bba ono mu 1952 nga musajja mukulu ddala.
“Wabula yali amanyi nnyo ekibuga kubanga buli lwaggulo yayagalanga nnyo okugenda okucakalako ng’akyalina amaanyi.
Ennyumba Lutunda gye yasooka okuzimba ku Kanyanya emyaka 100 egiyise.
“Era twafunanga obutakkaanya ebiseera ebyo nga buli ssaawa 12:00 ez’olweggulo agamba nti nze nsigale nga ntunda edduuka ye agende atambuleko. Nga nze nnina okufumba emmere ng’ate bwe ntunda n’edduuka ekyampisanga obubi era ng’olumu mugaana. Nzijukira olumu nnamugaana okutambula akawungeezi n’ankuba empi ne noba,” bwe yategeezezza.
Wadde ebyo byaliwo wabula abadde musajja amaanyi omukwano ng’akwatagana na buli muntu. Abadde yasoma n’akukuguka mu bwamakanika nga talina kimulema kukanika nga kitambula ku luguudo okutuukira ddala ku bugaali maanyi ga kifuba.
Namuzaalamu abaana munana ababiri ne bafa. Wabula abadde ayagala nnyo eddiini ey’Obukristaayo, y’omu ku baatandikawo kkanisa ya St. John’s e Kanyanya. Okusooka baali bagiseresezza ssanja , ne bamala ne bazimba endala ey’amalebe.
Kuno kwe bazza ey’amabaati gye babadde baakamenya ne bazimba eriwo etemagana nga mukene.
Lutunda abadde ayagala nnyo abaana abato okukula nga bamanyi okukola ebyemikono ng’agamba nti ne bw’obulwa omulimu toyinza kulemererwa kutambuza bulamu bwo.
Afudde akyali musajja mugumu kubanga abadde agenda ne ku Kaleerwe okugula by’ayagala , okukanika n’okusoma ebittabo bye.
Elina Nangoye, mwannyina wa Lutunda agamba nti omugenzi abadde musajja wa Kabaka nnyo era nga yakwata eng’ombo ya ‘siyinza kutunda kyange nga nkyali mulamu’.
Amaka ga lutunda mw’afiiridde.
“Kuba abadde alina ettaka lye ddene ku Kanyanya okumpi ne poliisi eriweza yiika nga bbiri wabula nga takkiriza kutundako wadde akatundu ng’abalala bwe bakola ku ttaka n’ebibanja byabwe.
Abadde n’e nju ye ey’ettaka gye yasooka okuzimba emaze emyaka 100 nga takkiriza muntu yenna kugimenyawo. Eno ye yasooka ku Kanyanya naye abadde yaakazimba ennyumba empya naye nga bwe bukeera ku makya alina okugenda n’abeerako ku nju ye enkadde,” Nangoye bwe yagambye.
Yaziikiddwa e Bulamu mu Mawokota. Bannamwandu be yali yabatuuma bitundu gye yabazimbira okuli Maama Kanyanya, Maama Nateete, Maama Vumba ne Maama Nakakololo (kiri Mawokota).
Abadde yabbulwamu zooni nnamba era nga yaweebwa n’ekitiibwa kya meeya w’e Kanyanya era y’omu ku Bataka ababadde bakyasigaddeko ku Kanyanya .
Yadde yazaala abaana bangi naye yabaweerera ne basoma, abamu bali Sweden okuli Robinah Nagadya, Ida Nakibuuka ne Frederick Magere alina edduuka eddene e Nakasero.


text:
Luweero
Ab''''''''e Luweero nga bookya omuvubuka Saddam Maboko gwe baateebereza okutta Kasule.
BW’OBA okyewuunya ekittabasuubuzi ekiri mu Kampala ennaku zino ate bbo ab'e Luweero bakaaba olw’abantu abatta aba bodaboda. Omwaka guno bukya gutandika aba bodaboda abasoba mu 10 batirimbuddwa ne pikipiki zaabwe ne zibbibwa!
Obutemu buno butadde abavuzi ba bodaboda n'abatuuze ku bunkenke, ababba battirawo ne pikipiki ne bagitwala! Kisoboka okuba ng’abatta aba bodaboda baana nzaalwa za ku byalo? Ssi y’ensonga lwaki battibwa sikulwa babalonkoma mu bapoliisi olw’okuba babamanyi?
Omutuuze omu ataayagadde kumwatuukiriza yang'ambye nti, bodaboda ezimu ezibbibwa zikyusibwa ennamba ne langi okwo kw’ossa okuzisiimula nnamba ya yingini n’ennamba y'akayumba ne bawandiikako endala ne bazizza mu Luweero kabekasinge ne ku siteegi kwennyini w'eba yabbibwa ne bazivugira omwo mwennyini nga temusobola kumanya!
Batta Kasule
Bwe nayogeddeko ne nnamwandu wa Bulasio Kasule, Muky. Joweria Nakanyike yang'ambye nti: Baze tatera kukola kiro, era lwe baamutta yakomawo eka essaawa 1:00 ey'akawungeezi. Kyokka n’embooge yali tennabuguma, omuntu gwe ssaamanya n'amukubira essimu, awo kwe kusamba pikipiki ye n'addayo era yang'amba nti k'agende anoonye amata g'abaana olwo lwe lwakoma.
Baze yali avuga pikipiki Bajaj Boxer nnamba UDU 583B era zino ze zimu ku nnamba eziriko. Bwe yagenda teyadda, nasooka kumukubira ssimu nga tagikwata ate olwaddamu okukuba ku ssaawa nga 4:00 ez'ekiro nga teriiko! Omulambo gwe gwasangibwa nkeera mu kaabuyonjo emu ku kyalo Kibikke ekiriraanye Kasana, baamufumita ekiso mu bulago ate ng'alina n'ekiwundu mu kibatu ekitebereezebwa okuba nga yali alwanira ekiso n'abatemu ne kimusala.
Kasule yali Ssentebe w'abawuliriza ba Bukedde Fa Ma e Luweero, era okuttibwa kwe kwawaliriza abantu okwekumamu ogutaaka ne balumba omusajja Maboko ne bamukumako omuliro, kyokka kigambibwa nti bangi abaali mu lukwe luno naye bayinaayina ne poliisi terina ky'ebakola wadde nga baagibaloopera!
Namwandu wa Kasule n'abaana be yasigaza nga bba bamusse.
Abalala abattiddwa
Bukya mwaka guno gutandika, abavuzi ba bodaboda abattiddwa mu Luweero bawera, okusinziira ku likodi za poliisi y'e Luweero. Kuliko Eliphaz Sseruwagi eyali avugira ku siteegi e Kasana, abatemu baamukuba ennyondo ku mutwe nga April 20 2012 ku kyalo Bukuna, omulambo ne bagusuulawo ne bakuuliita ne pikipiki ye na buli kati tewali amanyi mayitire gaabwe.
William Ssebadduka eyali avugira ku Sunny Stage e Kasana, ono naye ababbi baamutuga ne bamutta, Julius Mawerere eyali avugira ku Mukookoowe Stage, ono baamufumita ekiso ne bamusuula mu kibira e Yandwe, kyokka ono baasooka kumunoonya nga talabika, okutuusa lwe baayokya oluyiira olwo omulambo gwe ne balyoka bagulaba.
Ate John Lubowa, ono baamutta omulambo gwe ne baguziika mu ttosi ku kyalo Nabutaka era embwa za poliisi ze zaamuziikula.
Obukodyo bw e bakozesa
Abatemu ku siteegibajja nga basaabaze, era bwe muba musimbula ku siteegi oba otwala kasitoma. Wabula bangi bwe batuuka mu kkubo nga bakyuka ate abamu beegattibwako bannaabwe ne bakutemula. Abamu ku batemu abatta aba bodaboda beefuula ababakubidde essimu ne beefuula aboogera nga abatawulira!
Bw’akusaba oyimirire amale okwogera ku ssimu n’okikola, bw'atakunyoola nsingo, ayinza okuggyayo ennyondo oba okukusanjaga ekiso olwo n'atwala pikipiki. Basinga kubba pikipiki ez'ekika kya Bajaj Boxer. Abamu akuyimiriza nti ayagala kufuka, wabula agera ekifo banne we beekukumye w'akuyimiriza, oluba okuyimirira nga banne bafubutukayo nga bakutuga pikipiki nga bagitwala.
Okukupangisa ekiro: Kano akakodyo abakazi be basing okukakozesa kuba aba bodaboda tebabeeralikirira nnyo, kyokka abakazi bavuddeko okufa kw'aba bodaboda bangi, kuba bakolagana n'abasajja era babasanga eyo mu makubo ne babatuga. Kyokkka abamu baba bavuzi ba bodaboda bennyini ne babagulirizaako abatemu ne bakuteega mu kkubo ne bakutta, ate olumu baba banno ne bakwetuugira olw'okuba bamanyi nti ojja kubalonkoma pikipkiki bagibba naawe ne bakutuga.
NAFFE TUGENDA KWERWANAKO
Nayogeddeko n'abavuzi ba bodaboda ku siteegi ez'enjawulo okuli e Wobulenzi mu tawuni, e Luweero n’e Kibisi ne bang'amba nti, nabo tebagenda kutunula ng'abatemu babamalawo era bagenda kubakolako kuba abasing poliisi bw’ebakwata ate ebata ne badda ne babatigomya.
Bawera nti kati omuntu yenna gwe baddamu okukwata ng’asse munnaabwe bagenda kumukumako muliro, nga kino baakikoze ku musajja Saddam Maboko ow'oku kyalo Kikubajjinja eLuweero bbo gwe balowooza nti ye yasse
Kasule ne bamutikka ekinywa ky'enku n'ateta.
LWAKI BABBA BAJAJ ZOKKA?
Omu ku babodaboda ku siteegi e Kibisi, yang'ambye nti: mu Luweero mulimu abagagga abakolagana n'abatemu nga bano be babatuma era akatale ke balina ka pikipiki za Bajaj. Abamu bagamba nti, bazitunda ku nnyanja nti kuba yingini zaazo zikola ne mu maato!
Ate abalala bagamba nti, ababbi bano balina abagagga be bakolagana nabo mu Kampala nga bano batunda sipeeya wa pikipiki, oluba okugibba bagitema sipeeya ne bagitwalira mu bibookisi. Eno y'emu ku nsonga lwaki basinga kubba pikipiki mpya eziba n'ebyuma ebiramu ebitundika amangu.


text:
Abakazi abamu balina omuze gw’okwagala okukyusa abasajja mu ngeri bo gye baagala beeyiseemu.Omusajja ayinza okukikola olw’okwagala okukusanyusa naye singa agaana okukyusa kyokka ggwe n’oyagala okukozesa amaanyi agasukkiridde, atuuka  okukwetamwa.
Newankubadde buvunaanyizibwa bwo ng’omukyala okuteeka munno mu layini, naye tolaga buyinza busukkiridde ku nsonga eno. Bw’oba waakukikola, kikole mu mukwano nga bw’omutegeeza n’ensonga lwaki.
Okutunuza ennyo omusajja mu biseera by’omu maaso nakyo kiyinza okumumalako emirembe. Abakazi bangi baagala nnyo okwogera ku biseera byabwe eby’omu maaso omuli omuwendo gw’abaana be banaazaala, obulamu bwe banaabeeramu n’ensonga endala. Abamu  batuuka n’okwogera ku bulamu bw’abaana baabwe.
Mu mbeera eno yonna, omusajja yeesanga nga byonna byetooloolera ku mutwe gwe era gye biggweera nga yeetamiddwa emboozi ez’ekika kino. Singa omukazi alemerako, musajjawattu yeetamwa. Bw’oba waakukola kino olina n’okutunuulira ebbanga lye mumaze nga mukyeyiga oba lye mwakamala mu mukwano.Â
Munno omunenya otya olw’ensobi z’akoze? Engeri omukazi gy’akwatamu munne ng’amunenya olw’ensobi z’akoze nayo nkulu nnyo mu mukwano.Newakubadde abasajja abamu bakkiriza ensobi zaabwe, naye tebaagala kubakambuwalira. Ate jjukira nti waliwo n’abasajja abataagala kunenyezebwa.
Omusajja yenna ayagala okuweebwa ekitiibwa ky’okuba omuntu akulira amaka. Naye buli lw’omutwala ng’omwana gw’ozaala yeetamwa, bwe kitwala ebbanga ayinza okukukyawa.
Abakazi bangi abeeronda ng’obukya.Omusajja oluba okuyingira mu nju olwo n’olanduka ku kino na kiri.Nga kuno kwatadde n’okuboggoka nga laddu.Abamu nno tebaba na nsonga eri awo wabula olw’okuba nga tebaweereddwa mukwano gwe babadde basuubira.
Mu ngeri endala obuggya obususse nabwo buvaako abasajja okwetamwa.Enjogera egamba nti atawubira nsiko ye taliira naye bw’osussa obuggya omalako omusajja emirembe.
Abakazi bangi buli musajja lw’afuluma ennyumba, balowooza nti agenze kukwana. Omukwano ogw’ekika kino gufuna ebizibu bingi. Omusajja akulaba nga atamwesiga. Omusajja muwe obudde obwetaaya era buli lw’akomawo eka oba lw’omulabyeko musanyukire mu ngeri ey’enjawulo.


text:
Kampala
Ebimu ku by''okwewunda bye bakola.
Bya VIVIEN NAKITENDE
EMIRIMU ennaku zino gyafuuka gya kuvuganya, gw’olina bw’otoguyiiyiza nnyo nagwo guyinza obutakola ku bizibu byo byonna.
Ye bw’otuuka ku gimu ng’obusomesa, obusawo, obukuumi n’emirala egya lejjalejja, bw’otogussaako mulala oba osembye.
Muky. Robinah Nalunga, omutuuze w'e Wankulukuku nga musomesa mu New Bright Angels Primary e Kisaasi agamba nti omusaala gwe omutono gwamuyigiriza okuyiiya.
Eyali akaaba obwavu kati ali yaddeyadde. Takyalindirira musaala, alina by’akola awaka okufunamu ensimbi.
“Mmange Rovinsa Mugerwa eyali omusomesa mu Yunivasite e Makerere yanjigiriza okukola ebintu eby’enjawulo omuli okusiika capati, emigaati ne keeki.
Nassaako okuyiga okukola eby'okwewunda by'abakyala mu ssomero lya Busega Domestic Science College gye nagendanga buli luwummula.,” Muky. Nalunga bw’agamba.
Nalunga ne mugandawe nga bakola eby'okwewunda.
Akunnyonnyola bw’afuna ssente nga talinze musaala:
Nga mmaze okusoma ku ttendekero lya YWCA gye nafuna satifikeeti mu kusomesa abaana abato, maama yayagala nnyo okulaba nga nkola ekintu kye nnali nsomeredde.
Natandika ogw'obusomesa mu New Bright Angels e Kisaasi mu 1995, wabula ng'omusaala mutono.
Nakung’aanya ssente mpolampola era mu mwaka gwa 2000 neegatta ne muganda wange Halima Nakitto ne tutandikawo akaduuka k’ebyokunywa e Wankulukuku.
Ng’enda okulaba nga tebifuna, nasalawo tutandike okukola ebyemikono bye twali tuyize. Halima bw'ataabanga na bakasitoma n’abikola, nange nga bwe nva ku ssomero bye nkola.
Ngenda okulaba nga bifuna, kwe kubyongeramu amaanyi.
Halima ng'alaga bagiya gwe bakola.
Kati tukola eby’enjawulo omuli eby'okwewunda by'abakyalanga eby'omu bulago, eby'oku matu, eby'oku mikono, obusawo bw'amasimu, obutiiti bw'abaana abato n'abakulu; eby’okulya; ng'emigaati, bbagiya, keeki, emisubbaawa, ssabbuuni ow'amazzi, wall mats n'okuwunda engoye, amasaawa n'engatto okusinziira ku kasitoma bw'aba ayagadde.
Ssente eziva mu bino zineerabizza n'okukebera ku akawunti y’omusaala ate nga n'edduuka lyaffe litambula bulungi.
Muky. Nalunga ng’asiika bbagiya.
EBIKOZESEBWA
weetaaga empiso, makansi goozi, ejjirita, zzipu, embira
AKATALE
Ebintu bino mbigula mu Kikuubo ne mu maduuka ag'enjawulo ku ssente ntonotono.
Bw'oba oguze kkiro y'embira ku 6,000/- osobola okukolamu ebintu ebivaamu 100,000/= ate nga byanguwa okukoleka.
Olunaku nsobola okukola eby'oku matu by'abakazi ebiwera 100, kuba buli kamu kayinza okutwala eddakiika nga ssatu zokka nga kawedde.
Buli kamu kagula wakati wa 1,000/- ne 1,500/- n’eby'omu bulago bwe bityo.
Obusawo bw'amasimu osobola okukola akamu oba obubiri olunaku okusinziira ku budde. Buno tubusuubuza 25,00/- ate wall mat tuzisuubuza 5,000/-, ssabbuuni w'amazzi tumupima okuva ku 1,000/-.
Bbagiya tumusuubuza amaduuka n'amasomero. Ono tutera kumukola ku wiikendi, tusiba okuva ku 500/-.
Ssabbuuni tumutunda ku masomero, amalwaliro n'ebizimbe ebinene mu bibuga. Nnina emikwano ebweru w'eggwanga nayo oluusi mpeerezaayo eby'abakyala.
BYE NFUNYEEMU
Nsobodde okuweererako abaana bange era ng'omukulu kati amalirizza emisomo gye.
Nyimirizaawo amaka, omwami w'ataba era sisabiriza mwami za ku kameeza.
Ate nfunyeemu emikwano mingi.
EBIZIBU
Bakasitoma oluusi beekwata ebintu ne tubissaamu ensimbi kyokka ne batabinona.
N’akatale kakyali katono.
Nduubirira okussaawo essomero ly’eby’emikono kuba eno y’engeri Bannayuganda gye tuyinza okukulaakulanamu.


text:
Butambala
Kikulukunyu (wakati) ng’azina n’abawagizi be e Kayenje.Ekif; Ben Ssentongo
Bya Ben Ssentongo ne Andrew Mugonza
ABAVUGANYA ennyo okukiikirira Butambala mu palamenti, Faizal Kikulukuunyo ne Muwanga Kivumbi bombi buli omu agenda mu maaso n’okusuubiza abalonzi byategese okubakolera ngalondeddwa.
Faizal Kikulukunyu asuubizza Bannabutambala okulwanirira ensonga za Kabaka kubanga azibaddemu okuviira ddala ng’akyasoma.
Kikulukunyu ategeezezza nti kikyamu ab’ebibiina ebivuganya Gavumenti okugamba nti aba NRM tebaagala Kabaka n’agamba nti abadde mu NRM okumala ebbanga kyokka era nga yakulirako n’abayizi ba Nkoba Zambogo ng’ali e Makeerere wano weyasuubirizza Bannabutambala nti tasobola kulya mu Kabaka lukwe.
Bino Kikulukunyu yabyogeredde mu kabuga k’e Bulo bwe yabadde atalaaga eggombolola eno ng’anoonya obululu obumuzza mu Palamenti era yabadde awerekerwako omumyuka asooka owa NRM mu ggwanga, Alhaji Moses Kigongo.
“Nze ndi musajja wa Kabaka bakadde bange okuviira ddala ku Jjajja nge baabadde baweereza ba Kabaka kati omuntu bw’ava eri n’anteekako ekigambo ekibi ku Buganda aba agenderera kusiga bukyayi era abantu ab’ekika kino abaliwo okutemaatema mu bantu baffe mu beewale,” Kikulukunyu bwe yategeezezza.
Ate ye Munna DP Muwanga Kivumbi bwe yabadde amalayo ggombolola y’e Budde yategeezezza abalonzi nti ye yekka agenda okunyeenya Gavumenti ebayiire ebirimba kubanga ebizibu bibatawanyirizza ebbanga olw’okulondanga obubi.
Muwanga ng’awanise enkoko gye baamuweeredde Makulungo.Ekif; Ben Ssentongo.
Yasuubizza okulwana ku luguudo lw’e Butambala lwe yagambye nti abantu baayo bamaze emyaka 26 nga balubanja kyokka nga terukolebwa.
Kivumbi yategeezezza nti amalwaliro omutali ddagala oba abasomesa okufuna omusaala omutono binyiga buli omu nga tebyawudde oba ono yawagira kibiina ki era n’ategeeza nti tewali mubaka gwe basooka kubuuza kibiina mw’ava ng’ali mu Palamenti okusobola okutuusaayo ebiteeso by’abantu bakiikirira.
Okunoonya obululu kukkomekerezebwa ku Mmande nga September 10 olwo bawummulemu olunaku lumu olwa 11 ate nga 12 balonde era ekifo kino kivuganyizibwako abantu mukaaga nga mulimu omukazi omu Farida Nakiboneka.


text:
Mubende
Meeya Zziwa ng’ayogera eri bakansala mu lukiiko
Bya Luke Kagiri
ABAKULEMBEZE b’ekibuga Mubende batongozza kaweefube ow’okulongoosa ekibuga kino nga bayita mu nkola ya Bulungibwansi.
Meeya wa Mubende, Kizito Zziwa yategeezezza nti buli Lwakuna olusemba mu mwezi, bagenda kukola Bulungibwansi, mu kibuga kyonna nga buli muntu alina okumwetabamu.
“Abasuubuzi, abatuuze n’abakulembeze bonna ku lunaku olwo tugenda kubeera nga tukola Bulungibwansi, nga tugogola ekibuga kyaffe. Kino kigenda kutuyamba okukuuma obuyonjo kubanga tetulina nsimbi zimala kukola buli mulimu, y’ensonga lwaki tulina okwekwatiramu,” Zziwa bwe yagambye.
Bino yabyogeredde mu lukiiko olw’okukakasa embalirira y’ekibuga Mubende ey’omwaka gw’ebyensimbi 2012 - 2013, ey’okuwemmenta akawumbi kamu n’obukadde obusukka mu 300.
Meeya yagambye nti ensimbi zino ezimu zigenda kuva mu Gavumenti eya wakati endala zive mu misolo.


text:
Ensi egudde eddalu?
Nabbambula w'omuliro lwe yasanyaawo Amasiro ga Bassekabaka e Kasubi.
NG'OBUGWI bw'eddalu butuuse ku ntikko yabwo, ebifo by'ennono n'obuwangwa bw'obwakabaka bwa Buganda bigenda byokebwa n'okusaanyizibwawo kimu ku kimu tusaanye twejjukanye ku bizze bibaawo.
Mu 1993, ab'akakiiko k'e Mmeno akaakola enteekateeka z'Amatikkira ga Kabaka Muwenda Mutebi baakulembera Bannaddiini ne babatwala e Naggalabi okubalaga emikolo nga bwe gitambula. Bannaddiini baateegezebwa nga bwe batajja kwetaba ku mikolo egy'amattikira eginaakolebwa ku Nakibuuka era n'egyo eginaabeera mu nnyumba Enkulu eyitibwa Bwanika.
Omulabirizi w'e Namirembe, Misaeri Kauma eyakulembera Bannaddiini abo yassa ekikkowe n'agamba nti
"Mutuwonyezza kubanga newankubadde naffe tuli Baganda era n'Obwakabaka tubuwagira naye waliwo ebifo ebikolerwamu obulombolombo bwe tutakkiriza era bwe twagala budibizibwe"
Abeefunyiridde ku kwokya Obwakabaka bwa Buganda nga babwokera mu bifo byabwo ebikulu eby'ennono n'obuwangwa tebannaba kuzuulibwa. Naye newankubadde abazigu abo tebannazuulibwa oba okwatuukirizibwa naye kimanyiddwa bulungi nti bali mu biti bingi: Waliwo abebyobufuzi, waliwo abatakkiririza mu byabuwangwa ate ne wabaawo n'abo ab'ettima obutima era abalina obuggya n'effutwa ku Bwkabaka bwa Buganda.
Eky'okusaalirwa abazigu abo basigadde beegiriisa ng'ekigotta entula. Beewugguusa bwewugguusa ng'oyo akoledde ebizibu mu katale k'omubuulo anti agamba nti kampisuule bafe ate banaagamba ani? Mazima kati tunaagamba ani bwe kiba nti ne lipoota ey'okubuuliriza mu by'okwokebwa kw'Amasiro ga Bassekabaka ag'e Kasubi nga ekyalemye okufulumizibwa.
Omuganda ekimubuza embibya ne kimubuzaako bw'anaabitebya akiyita bya mpuna. Abaffe n'okwokebwa kw'Amasiro g'e Kasubi kulimu eby'empuna? Era kiyinza okuba nti eby'empuna ebyo bye bigenda mu maaso era nga bye bivuddeko n'okwokebwa kw'ennyumba enkulu Bwanika e Naggalabi.
Anti ensi bw'egwa eddalu bwe bityo bwe biba empuna etuuka okubaleka esseke nga muli awo mutunulaganako butunuluganyi nga ebiwozima. Nedda leka wabeewo eky'amangu ekikolebwa abookya Obwakabaka bwa Buganda bazuulwe era bakolweko ng'amateeka bwe gali oba si kyo kimanyirwewo nti yo ensi etuuse okugwa eddalu lyennyini ekkankada.
Sikulimba.


text:
Kampala
Abaakwatiddwa nga bagambibwa okukola sosegi ez''ekiwaani.
OKULIISA abantu ebyenda by'embizzi ng'ate binnyikiddwa ne byolezebwa mu mazzi amacafu ag'ebitaba ekyo kya kivve Omusiraamu kyakolimira nti 'ashagatafululahi'.
Kya bugwi bwa ddalu. Kyakusaalirwa kubanga eby'obugwi bw'eddalu kati bye bikolebwa mu Kampala n'emiriraano. Abo abaakwatiddwa nga bannyululira ebyenda by'embizzi mu myala n'oluvannyuma bagende babisiikemu sosegi abantu bagule balye, si be bokka abaliisa abantu ebya vaagavaaga mu Kampala.
Jjukira nti olulala abomukatale k'oku Kaleerwe ku lw'e Gayaza baakwatibwa nga babaaga emiguunwa gy'embwa era bagenda bagende bagiwujje emicomo bagiriise abantu. Ate oyo aliisa Bannakampalaebya vaagavaaga yeeyagala n'olukokola n'asimba.
Anti Bannakampala balinga buno obusaanyi bu lusejjera buli ekibateekebwa mu maaso kye balya! Nga bwe baliisibwa vaagavaaga era bwe batyo bwebanywesebwa vaagavaaga. Abalabbayi beefunidde ssente empya n'enkadde nga baddira obucupa obuvuddemu amazzi amatuufu ne babuteekamu amazzi amakyafu agaseneddwa mu myala ng'ate si mafumbe ne beetundira Bannakmapala ne bekkatankira.
Sosegi kati atunda okusingaamandaazi ogookya Noolwekyo tekyewuunyisa lwaki abalabbayi bateebye ssente mu kuguza abantusosegi ezikoleddwa mu byenda by'embizzi ebyolezeddwa mu myala ng'ate oluusi n'okududa biba byaduda dda! Abaakwatiddwa mu bulabbayi buno mbu baasindikiddwa mu kkomera bamaleyo emyezi esatu. Okwo kwe kuginya abalabbayi.
Omulabbayi okumusindika mu kkomera amaleyo emyezi esatu gyokka obanga gw'osindise ku 'olidde' oba mu kuwummulako. Era bwatyo bw'avaayo atandikira we yakoma.
Abalabbayi bwe banaawebwa ebibonerezo eby'okusaaga obusaazi obulabbayi bujja kweyongera bweyongezi mu nsi. Okuliisa abantu ebya vaagavaaga ebisobola n'okubaviirako ennyimbe eza nnawookeera ezitawona so ng'ate n'abalala baliisiddwa ebintu eby'omuzizo mu ddiini zaabwe ekyo kintu kya bugwi bwa ddalu.
Kyokka ate bwe watabeewo mateeka agalwanyisa ebikolwa ebyo okuggwaawo wabula abalabbayi ne basiisitirwa busiisitirwa awo ensi ejja kuba ng'etuuse okugwa eddalu lyennyini ekkankada. Sikulimba n'akatono kokka.


text:
EBYEDDIINI
Akulira ettabi lya Happy Science mu Uganda Nakagawa ku ddyo kye kiggwa kyabwe ku Lubaga Road.
EDDIINI yiino empya eyitibwa ‘Happy Science’ esomesa okugoba obwavu mu maka, endwadde n’okumalawo ennaku mu mitima gy’abantu. Anthony Ssempereza atuukiridde Omusumba agitwala mu Uganda, Tomohiko Nakagawa n’amubuulira ebikwata ku ddiini eno:
‘Eddiini eno yavudde Japan, omukulu waayo ayitibwa Ryuho Okawa era ye yagitandika mu 1986. Ebunye amawanga agasoba mu 100 era eweza abagoberezi obukadde 12. Wano mu Uganda erina abagoberezi 30,000. Mu Kampala tulina ekitebe ku Rubaga Road era twazimbawo ekiggwa ekituuza abantu abasoba mu 500.
Katonda waffe y’ani?
Katonda waffe ayitibwa El Cantare era mu ddiini yaffe, ye kitaawe wa Yesu. Era Katonda waffe ono ye Allah era ye Buddah.
Twaniriza abantu okuva mu madiini gonna omuli Abalokole, Abakatoliki, Abakristaayo, Abasiraamu n’Abasamize.
Bye tuyigiriza
Enjiri yaffe tugisimbye ku mpagi 4:
1 Kwagala: Sooka weeyagale kuba mu kweyagala mwe musibuka essanyu. N’oluvanyuma, okwagala kwe weerinako kutuuse ne ku balala.
2 Amagezi: Bw’ofuna amagezi osobola okubikkulirwa amazima ku bintu byonna ebiri ku nsi n’omanya lwaki biguddewo. Okugeza bw’olwala omanya ekikuluma n’ogenda ew’omusawo. Bw’oba n’amagezi ofuna okusalawo okutuufu ku bizibu ebigwawo mu nsi eno.
3 Kwekubamu ttooci: Buli kadde weekubemu ttooci mu mutima weezuule. Bw’okola kino, osobola okweggyako ebibi byo byonna n’olongoosa n’amakubo go.
4 Weekulaakulanye: Fuba okwekulaakulanya kuba buli ssa ly’otuukako lisanyusa ate yamba n’abalala okubakulaakulanya ensi mugifuule etwesiimisa okubeeramu.
Okola otya okutwegattako?
Okutwegattako kyangu nnyo kasita okkiriza n’oyatula nti, ‘Nzikiriza El Cantare.’ Kino bw’omala okukyatula ng’oli mu kiggwa kyaffe, oba otwegasseeko olwo nga tukusomesa njiri yaffe.
Ennaku zaffe enkulu
Tulina olunaku olukulu lumu lwokka mu mwaka era ge mazaalibwa g’omukulembeze waffe Ryuho Okawa olubaawo nga July 7.
Tusaba ku Lwamukaaga ku ssaawa 4.30 ez’oku makya ne ku Ssande ku ssaawa 6.00 ez’omu ttuntu era okusaba kwaffe kumala essaawa 1.30.
Tulina bbaasi esomba abantu okuva mu Kampala okugenda ku kiggwa kyaffe okusaba.
Okuwaayo
Mu kusaba mubaamu ekitundu eky’okuwaayo ebirabo kyokka tetukaka muntu, ky’alina ky’awaayo.
Tulina essaala enkulu ssatu; eya El Cantare Katonda waffe, ey’okuba mu birowoozo ebirungi n’ey’emyoyo egitukuuma ne gitubuulira eky’okukola.


text:
Msgr. Kanyike
KU Ssande eno nsaba twebuulirire ku kigambo Mukama waffe ky'adding'ana mu njigiriza ze ezisinga. Mukama waffe bulijjo atujjukiza nti ye mugaati oguva mu Ggulu.
Mu Vangiri gye tunaawulira (Yoanna 6, 41-51). Mukama waffe adding'ana ekintu ky'ekimu. Buli lw'ayigiriza ku kintu kino eky'okweyita omugaati oguva mu Ggulu aba ayagala tugwawule kw'ogwo gwe tulya nga tuguggya mu nsi.
Ayigiriza nti buli alya ogugwe abeera mulamu era taddayo kulumwa njala oba ennyonta. Omugaati gwe tulya bulijjo guggwaawo ate ne tuddamu okulumwa enjala era y'ensonga lwaki tugugujubanira ne tugulwanira, buli omu n'ayagala afune ekisinga ku kya munne.
Mu ssomo erisooka mu kitabo ekisooka ekya Bassekabaka (19, 4-8) Elia eyali mu lugendo okutuuka ku lusozi Oreb yali aterebuse mu Ddungu anti ng'afa enjala ng'omugaati gumuweddeko okutuuka Omukama bwe yamuwa ogugwe n'addamu amaanyi era n'atuuka ku lusozi Oreb.
Bakristu baganda bange, bino ffenna ng'Abakristu bituyigirize tuleme kufugibwa mugaati guno gwe tuyaayaanira ne gutuziba amaaso ne tulema okutegeera nti guggwaawo.
Singa tutwala ekiseera ne twebuulirira ku bizibu ennaku zino bye tusanga mu bulamu buno, oluusi ne bitusindika okubuza bannaffe emirembe, abamu kuffe ne twesanga nti tuli mu nsi erowooza nti omuntu gy'akoma okuba n'omugaati guno gy'akoma n'okulowooza nti ye muntu okusinga abo abalina omutono.
Paulo mu ssomo eryokubiri (Efeezi 4, 30-5, 2) atulabula n'atugamba nti mutambulire mu kwagalana nga Kristu bwe yakola.
Awo nno, twewale okufugibwa omugaati guno oguggwaawo kuba bwe gutufuga gutusindika kukola ebikolwa ebirumya bannaffe.
Bakristu baganda bange tujjumbire Kristu omugaati oguva mu Ggulu y'aba afuga obulamu bwaffe.


text:
EBYEDDIINI
Ku Ssande eno, nsaba twebuulirire ku njigiriza y’Omutume Paulo gye tunaawulira mu Korinti 8,7-9. 13-15. Paulo agamba nti, ‘Mugabane ku bingi bye mulina n’abo abalina ebitono oba abatalina olwo okwenkanankana lwe kunaabaawo nga bwe bawandiika nti: Ow’ebingi tibyamuyitirira, n’ow’ebitono tiyabulwa. Anti omutima omugabi ogwa Yezu Kristu eyava mu buggagga n’afuuka omwavu, obwavu bwe bulyoke bubafuule abagagga.
Kati ffenna twebuuze nti, ‘Kiki kye tuyiga mu njigiriza ya Paulo eno?’ Katonda oyo eyatutonda mu kifaananyi kye ng’essomo lye tunaawulira erisooka eriggyiddwa mu kitabo ky’Amagezi 1,13-15; 2,3-25 yatugabanyiza ku Bwakatonda era atwagaliza birungi byereere. Yava mu bugagga bwe n’akka ku nsi atufaanane naffe tugabane ku bugagga bwe. Bwe tutyo, nno naffe tufune essanyu buli lwe twawuza ku bye tulina ne tubigabana n’abatalina, olwo tuba tukola Yezu kye yakola bwe yefuula omwavu, abaavu bagaggawale. Olwo ffenna nga Paulo bw’atugambye, okwenkanankana ne kubaawo.
Bakristu baganda bange, Omukristu y’oyo ategeera nti buli ky’alina kyamuweebwa buweebwa era ng’ekyomuwendo ekyamuweebwa bwe bulamu!
Awo no akabonero k’okusiima oyo eyamuwa by’alina, kwe kubigabanyaako n’abo abaavu, abatalina. Mu ngeri eno, ebyobugagga ne bituyamba okutendereza Omutonzi. Naye singa ebyobugagga bitufuga, olwo tuba tutandise okubisinza.
Okugeza, lwaki ensi yaffe Enkristu ejjuddemu enguzi, obubbi, okutting’ana n’omululu gw’ebyobufuzi? Omuntu n’akola kyonna nga tafuddeeyo oba amakubo g’ayiseemu okufuna ekyo ky’alina ge makubo amatuufu, Amakristu, ekyo kiraga bulazi nti ebyobugagga takyabifuga era kati bye bimufuga!
Obukristu si kyangu era Omukama kye yava agamba nti, ‘Si abo abagamba nti Mukama, be balifuna obulamu obutaggwaawo naye abakola Omukama ky’ayagala. Kiki ky’ayagala? Kwe kugabana ku byobugagga by’olina n’abatabirina. Tekigasa ggwe kujja mu Klezia buli Ssande ng’ate by’olina bikulemye okugabanyizaako abatalina. Yezu obulamu bwe bwonna yabumala ng’abeera ekikubagizo eri abaavu, abalwadde n’abali mu bwetaavu ng’evangiri bw’etugambye leero, Marko 5,21-43.
Bakristu baganda bange, tugende tukole ekyo! Olwo ow’ebingi bireme kumuyitirirako n’ow’ebitono aleme kubulwa.


text:
Ttiimu y'eggwanga eya Zambia Chipolopolo eyatuuse mu kiro ekikeesezza olwaleero etendekeddwa mu kisaawe e Namboole awagenda okubeera akabbinkano ne ttiimu y'eggwanga. Abazanyi ba Zambia balaze nti bamalirivu okuttunka ne Cranes mu kisaawe kino ekyatuumwa akattiro nga kati kumpi emyaka 8 tewali ti...
Ssaabasajja Kabaka Ronald Muwenda Mutebi II aguddewo ekizimbe Maasogalikwoleka ekya Muganzirwazza ekisangibwa e Katwe. Wano Ssaabasajja wasinzidde n'asaba abantu okwongera okuzimba mu bitundu eby'esudde ne Kampala okusobola okukendeeza ku mujjuzo. Omusasi waffe Mary Nakajju Nyanzi, alina ebisinga...
Ebibiina by'obwannakyewa biwabidde abaddukanya ekisaawe ky'e Namboole nga bagala kumanya lwaki ku mupiira ttiimu y'eggwanga the Cranes gweyazanya ne Guinea Bissau ekisaawe kyabooga. Kigambibwa nti abantu abajja okulaba omupiira ogwo basukka omuwendo ogulina okubeera mu kisaawe ekyo, kino nga kyat...
Abasomesa mu disitulikiti y'e Kayunga bazize emikolo gy'okujaguza olunaku lw'abasomesa nga bagamba gavumenti yabalemesa omulimu gwebasoma nebawanduukulula ne kunkalala. Abasomesa bangi mu disitulikiti eno abasinga bawanduukululwa ku lukalala lw'abo abasasulwa gavumenti era abasing bamaze emyezi e...
Ssaabaduumizi wa Poliisi mu ggwanga Lt. Gen. Edward Kale Kayihura, ategezezza nga Poliisi bweyagwa mu lukwe lw'okutulisa bbomu mu biseera eggwanga mweryajaguliza emyaka 50 kasookedde lifuna bwetwaze e Kololo. Poliisi yazuula bbomu enkolerere nga abantu 7 bamaze okukwatibwa bayambeko mu kubuliriza...
Abatuuze b'e Bukoyo mu distulikiti y'e Iganga babuutikiddwa ekikangabwa omuyizi bwasirikidde mu Nnabbambula w'omuliro akutte akazigo mwebabadde beggalidde ne muganzi we. Mbawooza Justine abadde asoma S.6, mu ssomero lya Iganga Parents SSS yafiiridde mu kazigo. Omusasi waffe alina ebisingawo...
Omubaka omukyala akikirira abantu b'e Ssembambule mu lukiiko lw'eggwanga olukulu Hanifa Bangirana Kawooya, alangiridde nga bwatagenda kuddamu kwetaba mu nteekateeka zonna ez'akabondo k'ababaka abava mu Buganda lwa busosoze. Entabwe evudde ku ky'ababaka bano kugaana ku musemba kugenda mu Palamenti...
Abawagizi ba Ttiimu y'eggwanga the Cranes baweze olunaku olw'enkya okuwagira ttiimu yabwe ng'ettunka ne Zambia mu mupiira ogw'okusunsulamu abagenda okwetaba mu mpaka z'Africa eziribeera e S.Africa mu 2013. Olwaleero lwonna abawagizi balumaze bagula ebintu ebyeyambisibwa mu kuwagira ebiyiiriddwa k...


text:
Emyaka 50 egy''Ameefuga
Ttanka ezirimu amafuta agatannalongoosebwa ezaasa jjenereeta e Buliisa.
Bya ANDREW KAGGWA
AMAWULIRE agaacamudde ennyo abantu b’omu Buganda ge g’okuba nti nayo erina enjazi ezisobola okuvaamu amafuta naddala mu bitundu ebyetoolodde ennyanja Nalubaale ne Wamala mu Disitulikiti y’e Mityana.
Ebitundu ebirala ebirimu amafuta mwe muli okuliraana ennyanja Kyoga, Moroto-Kadam n’ekiyitibwa ‘Albertine Graben ekiriraanye ennyanja Muttanzige (Albert) okusinga nga biri mu bitundu bya Bunyoro.
Wabula omukugu ku by’enjazi mu Minisitule y’ebyamasannyalaze, amafuta n’obugagga obw’omu ttaka, Dozith Aibeinomugisha, amafuta gano gaakuba gannyana ng’olugero Oluganda bwe lugamba lwakuba nti gasuubirwa
okukulira mu myaka bukadde okuva kati ekitegeeza nti ku bantu abaliwo wamu n’abazukkulu baabwe tebajja kugalaba.
“Enjazi zino zikulira ku sipiidi ya sentimita emu buli mwaka okutuuka okuvaamu amafuta,” Aibeinomugisha bwe
yagambye.
Okusinziira ku Aibeinomugisha enzizi 70 ez’amafuta ze zaakasimibwa kyokka nga mukaaga ku zo tezisangiddwaamu mafuta. Omulimu gw’okusima gukolebwa kkampuni ya Tullow Oil eya Bungereza, Total wamu ne CNOOC Ltd. eya China.
Ezisinga ku nzizi zino zisangibwa mu disitulikiti y’e Hoima ne Masindi.
KIKI EKISIBYE AMAFUTA GAFFE?
Okutuuka mu bitundu ebirimu amafuta otolontoka olugendo lwa kiromita ezisoba mu 200 ng’oyitira ku luguudo lw’e Hoima oba olw’e Masindi. Ebimu ku bitundu bino biri mu kkuumiro ly’ebisolo erya MurchisonFalls National Park.
Ekikyasibye okusunda amafuta okuva mu nzizi zino kwe kuba nti Gavumenti ekyazimba eddongoosezo lyago mu kitundu ekiyitibwa Kabale era mu Bunyoro.
EBISOLO N’AMAFUTA
Eky’okusima amafuta mu kkuumiro ly’ebisolo kyaleetawo obukuubagano bungi wakati wa Gavumenti n’ebibiina ebirwanirira obutonde bw’ensi ebyali bigamba nti okusima amafuta kujja kugoba ebisolo mu kkuumiro lino era waliwo n’ebyawandiikibwako mu mawulire nti enjovu zaali zidduse mu ddundiro.
Kyokka twatuuse ku zimu ku nzizi zino ng’olwa Ngiri 3 oluli ddala wakati w’ekkumirio ly’ebisolo erya Murchison ng’ebisolo omuli entugga, engabi n’ebirala byetaaya bulungi okumpi n’ebifo omusimibwa amafuta.
Enjovu nazo ezibadde zigambibwa nti zadduka olw’okujugumira kw’ettaka okuva ku kusima amafuta nazo twazisanzeeyo.
Aibeinomugisha agamba nti ekyaweesa kkampuni ya Total omulimugw’okusima amafuta mu ddundiro ly’ebisolo kwe kuba nti erina obumanyirivu okuva lwe yakola ekintu ky’ekimu mu mawanga amalala nga Gabon.
AMAFUTA MU BUGANDA
Abasomi ba Bukedde ku Facebook bye boogera ku Buganda okuba n’enjazi ezirimu amafuta:
Henry Jr Maks: Ne bwe buliba ddi.
Haruna Bin Sulaiman Lubowa: Mawulire malungi naye ani alituukayo eyo?
Ali Mini P: Kizzaamu amaanyi
Muwonge Samuel: Katugumiikirize
Mosey Juicey: Kye bagamba be baagatonze nti gakabaawa? Bagazudde naye si be baagatonzewo.
Nsubuga Medi: Amerika egatuweemu ssente kati yo erigeesimira.
Eric K Junior: Tuliba tukyaliwo?
Kani Nelly: Katulinde obugumiikiriza busasula.
Biranzi Ibrahim Billy: Kizzaamu amannyi eri eggwanga lyonna naye wateekebyewo enkola etegeerekeka okwanguya okugasima tuwone amafuta agava ebweru.


text:
Kampala
Kamabaale ng’annyonyola engeri NMS gy’ekolamu emirimu gyayo.
MINISITULE y’ebyobulamu ekwasizza obuvunaanyizibwa ekitongole ekibunyisa eddagala mu ggwanga okugula, okutereka n’okubunyisa eddagala erigema mu bifo we lyetaagibwa.
Opendi, minisita omubeezi avunaanyizibwa ku bujjanjabi obusookerwako ye yabadde omugenyi omukulu nga minisitule eno ekwasa obuvunaanyizibwa ab’ekitongole kya National Medical Stores (NMS) ku Lwokutaano era yalambuziddwa etterekero ly’eddagala ne firiigi mwe balikuumira.
Minisita Opendi yabakubirizza okutwala eddagala erigema ku byalo ne mu disitulikiti mu budde kubanga abantu bwe balinda ennyo baggwaamu essuubi.
Akulira ekitongole ky’eddagala, Moses Kamabaale yagambye nti beetaaga ettaka eddene kwe bayinza okuzimba etterekero ly’eddagala kubanga we bali wafunda. N’asaba gavumenti n’abantu ssekinoomu okulibafunira.
Kamabaale yasuubizza era n’akkiriza obuvunaanyizibwa obwabakwasiddwa okugula, okulitereka obulungi kubanga balina firiigi ezimalan’okulitambuza kubanga mmotoka balina ezimala


text:
Buikwe
Kigongo (ku ddyo) mu lukiiko.
SSENTEBE wa disitulikiti y’e Buikwe, Mathias Kigongo anenyezza Abasiraamu mu disitulikti okuli Mukono, Buikwe, Buvuma
ne Kayunga olw’okulagajjala okukulaakulanya amasomero ga gavumenti agali ku musingi gw’Obusiraamu.
Yagambye nti amasomero g’Obusiraamu mu disitulikti zino gali bubi nnyo mu nkulaakulana n’ebyenjigiriza obutafaananako n’agali ku musingi gw’amadiini amalala.
Yabitegeezezza Abasiraamu okuva mu disitulikiti ezikola Mukono enkadde abaakungaanidde ku Muzikiti e Kiyunga mu ggombolola y’e Kyampisi mu Mukono. Yagasseeko nti n’ettaka ly’amasomero lingi libbiddwa nga tebafaayo.
Yabasabye balonde obukiiko obukulira amasomero obulinu abantu abalina obuvunaanyizibwa basobole okulondoola enzirukanya y’amasomero gano.


text:
Kasese
Abantu nga bayita ku muti ogwasiddwa awabadde olutindo olwayonoonese. Ekif Ali Wasswa.
Bya Ali Wasswa
ENKUBA eyatonnye e Kyondo mu disitulikiti y’e Kasese yagootaanyizza eby'entambula. Yayonoonye entindo eziri mu kitundu kino ekyagootaanyizza entambula ng’abantu tebalina we bayisa byamaguzi byabwe kubitwala mu butale.
Avunaanyizibwa ku by’enguudo mu bitundu by’e Kasese, Ying. Henry Kasawuli yategeezezza nti entindo okwonooneka amangu kivudde ku batuuze mu bitundu bino obutamanya kukozesa bulungi migga.
Yagambye nti abamu balima ne batuukira ddala ku migga songa n’egimu bagisuulamu kasasairo ekivaako amazzi obutatambula bulungi ne gibooga n’ekivaamu kwonooneka.


text:
Bazadde bange baang’aana okufumbirwa omulenzi gwe nnali nfunye lwa ddiini.
Nze Shamim Nansubuga Galiwango, mbeera Nansana. Nzaalibwa mu maka Masiraamu era twakula bazadde bange batukuutira bulijjo okufumbirwa abasajja ab’eddiini yaffe.
Wabula enteekateeka za Mukama nga bwe zitategeerekeka, mu 2011 nasisinkana omuvubuka eyansaba tube ba mukwano.
Yamala ekiseera kiwanvu ng’anneegayirira tubeera ffembi mu mukwano wabula nga saagala kumuwa mutima gwange kuba yali mulokole.
Yatandika okunkolera ebintu mu butuufu ebyantengula omutima ate nga nange ndaba yeeyisa bulungi ng’asaanidde okubeera omwami wange.
Natuukirira bazadde bange ne mbategeeza byonna kyokka ne bakomba kw’erima nga bagamba tebasobola kunzikiriza kufumbirwa musajja atali Musiraamu.
Kino kyammalako emirembe kuba mu butuufu omusajja nnali mmusiimye bwentyo ne mmalirira okugendera ku kiki omutima gwange kye gung’amba.
Twagenda mu maaso n’omukwano gwaffe okutuusa abazadde lwe baalaba nga tebakyayinza kutuyimiriza kwe kunzikiriza nfumbirwe omusajja gwe njagala.
Twateekateeka omukolo era ne guba mulungi wabula bazadde bange bantegeerezaawo nga bwe batagenda kujja ku mbaga yange era ne bakituukiriza.
Kino saakitwala ng’ekikulu kuba baali bamaze okunzikiriza. era kati ndi mu bufumbo bwange tuli basanyufu n’omwami wange.
Njagala okwebaza omwami wange byonna byankoledde n’okugumira byonna bye twayitamu era nsaba Mukama atulung’amye.